
ABSTRACT
Conceptul de responsabilitate socială corporativă se referă la: angajamentul companiei de a contribui la dezvoltarea economică a comunităţii prin implicarea activă a angajaţilor, a familiilor acestora, a comunităţii locale, a societăţii pe scară largă; realizarea de activităţi comunitare, cu un impact ridicat asupra societăţii; contribuţia voluntară a companiei la îmbunătăţirea standardelor de viaţă ale comunităţii în care îşi desfăşoară activitatea; practică de afaceri transparentă şi responsabilă faţă de societate; investiţii ale companiilor pentru binele comunităţii;

- contractul între societate şi sectorul de afaceri.

La nivel european, conţinutul conceptului s-a modificat de-a lungul anilor. Dacă în 2001, Comisia Europeană a definit responsabilitatea socială corporativă ca „integrare voluntară a preocupărilor sociale şi ecologice ale întreprinderilor în activităţile lor comerciale şi în relaţiile acestora cu părţile interesate”
, în 2011, aceasta a definit-o ca “responsabilitate a întreprinderilor pentru toate tipurile de impact pe care le au asupra societatii.
"
Responsabilitatea socială corporativă implică evidenţierea impactului pozitiv şi negativ al operaţiunilor companiilor asupra standardelor de muncă, asupra mediului, a dezvoltării economice şi drepturilor omului.

Responsabilitatea socială corporativă se detaşează net de celelalte forme de implicare socială (filantropia corporativă sau sponsorizarea) prin câteva elemente specifice:

- luarea în consideraţie a intereselor tuturor grupurilor cointeresate (stakeholders) – de la acţionari, angajaţi, parteneri de afaceri (furnizori, clienţi, creditori, distribuitori), până la consumatori şi comunitate;

- elaborarea unei strategii de implicare socială care să se integreze pe termen mediu şi lung în strategia de dezvoltare a companiilor şi în strategia de comunicare corporatistă.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. INTERVENŢIE ŞI PRACTICĂ LEGISLATIVĂ ÎN STATE MEMBRE UE ÎN DOMENIUL RESPONSABILITĂŢII SOCIALE CORPORATIVE. POLITICI PUBLICE NAŢIONALE 

Responsabilitatea socială corporativă (RSC)/responsabilitatea socială a întreprinderilor este un concept cu o complexitate intrinsecă, având un larg evantai de semnificaţii. Varietatea decurge din natura dinamică, contextuală şi holistică a acestuia. Dinamică, deoarece conceptul evoluează constant pentru a putea răspunde necesităţilor în continuă schimbare a mediilor complexe; contextual, întrucât se inspiră din tradiţii istorice şi culturale diferite, care trebuie integrate; holistică
, întrucât acoperă şi conexează numeroase problematici de natură economică, socială şi de mediu. 
Pentru a se concretiza, RSC trebuie să constituie un obiectiv activ urmărit permanent de întreprinderi, societate şi guverne.
În prezentarea politicilor publice guvernamentale din statele membre UE în materia  responsabilităţii sociale corporative au fost analizate următoarele domenii specifice: cadre politice generale în favoarea RSC (inclusiv strategii şi planuri de acţiune naţionale în domeniu); gestiunea social responsabilă a lanţului de aprovizionare; modalităţi de informare şi de comunicare în materia RSC; potenţialul RSC în combaterea schimbărilor climatice; investiţiile social responsabile; achiziţiile publice verzi, sociale şi durabile.

1. Cadre politice generale pentru responsabilitatea socială a întreprinderilor (responsabilitatea socială corporativă)  

a. Strategii şi planuri de acţiune naţionale 

Planurile de acţiune şi strategiile constituie cea mai explicită formă de abordare guvernamentală a responsabilităţii sociale corporative. Angajamentele asumate de statele membre în domeniul RSC prin instaurarea unui cadru politic stimulativ au la bază mai multe motive: abordarea responsabilităţii sociale corporative are un caracter voluntar complementar reglementării tradiţionale stricte; responsabilitatea socială corporativă stimulează întreprinderile private să participe la soluţionarea problemelor naţionale şi internaţionale: RSC poate avea o contribuţie importantă în eliminarea lacunelor de guvernare şi în reducerea impactului potenţial negativ al activităţilor întreprinderilor asupra societăţii şi a mediului înconjurător.

Planurile de acţiune şi strategiile în domeniul RSC reprezintă documente publice esenţiale care definesc abordarea generală guvernamentală în materie, stabilesc priorităţile de acţiune şi coordonează un ansamblu de instrumente politice (existente sau nou introduce). Corespunzător aplicate, acestea pot reprezenta o primă etapă către o politică publică în domeniul RSC, îndeosebi pentru statele fără tradiţie în materie sau care nu dispun de instituţii solide.

În Franţa, în a doua parte a anului 2007, în scopul îmbunătăţirii procesului decizional pe termen lung pentru mediu şi dezvoltare durabilă, Guvernul a lansat o largă consultare publică. Cunoscută sub numele de “Forumul pentru mediu de la Grenelle”, aceasta a constituit o bază extinsă pentru adoptarea de politici publice RSC.  

Consultarea s-a desfăşurat în cadrul a 6 grupuri de lucru multipartite, reunind 40 de membri din 5 colegii, reprezentând guvernul, autorităţile locale, organizaţiile neguvernamentale, patronatul şi salariaţii. Problemele supuse analizei au fost: combaterea schimbărilor climatice şi controlul cererii în domeniul energiei; conservarea biodiversităţii şi a resurselor naturale; crearea unui mediu favorabil sănătăţii; adoptarea de metode durabile de producţie şi de consum; dezvoltarea unei democraţii ecologice; promovarea de metode de dezvoltare verzi favorabile muncii şi competitivităţii.

Raportul final general al consultării a servit drept “cadru coerent pentru acţiunea guvernamentală”. Astfel:

- în luna august 2009, Parlamentul a adoptat Legea nr.2009-967 din 3 august 2009 privind programarea punerii în aplicare a acordului de mediu Grenelle
 (Legea Grenelle I), care cuprinde obiectivele generale ale concluziilor raportului final.

O a doua lege -  Legea nr.2010-788 din 12 iulie 2010 privind angajamentul naţional pentru mediu (Legea Grenelle II)
 - , adoptată în iulie 2010, conţine angajamente mai precise în domeniul protecţiei mediului. 
Conform art.225 din Legea Grenelle II, de la 1 ianuarie 2011, la fiecare 3 ani, Guvernul prezintă Parlamentului un raport privind aplicarea de către întreprinderi a dispoziţiilor acestei legi, precum şi acţiunile promovate în Franţa, în Europa şi la nivel internaţional pentru stimularea responsabilităţii sociale a întreprinderilor. Raportul conţine un bilanţ al aplicării legislaţiei franceze în materia publicării de informaţii extra-financiare în rapoartele anuale ale marilor întreprinderi şi a anumitor întreprinderi mijlocii;

- la sfârşitul anului 2009, inspirându-se direct din forumul pentru mediu de la Grenelle, Guvernul a adoptat strategia naţională de dezvoltare durabilă 2009-2012, care prevede politici specifice în materia RSC;

- în cadrul Comisiei naţionale pentru drepturile omului a fost organizată o consultare privind relaţia dintre responsabilitatea socială corporativă şi drepturile omului, recomandările făcute fiind aprobate de Guvern în reacţia oficială din martie 2010.

În Finlanda, Ministerul Muncii şi al Economiei a redactat un document de referinţă complet, în care a reluat problemele de bază ale responsabilităţii sociale corporative definite de Punctul Naţional de Contact (“Comitetul pentru RSC”). Pe baza acestui document, Ministerul Muncii şi al Economiei, împreună cu Punctul Naţional de Contact pregătesc o rezoluţie guvernamentală privind elementele-cheie ale responsabilităţii sociale corporative.
În Danemarca, în mai 2008, Guvernul a publicat “Planul de acţiune privind responsabilitatea socială a întreprinderilor”. Planul de acţiune (având un dublu obiectiv: de promovare a RSC în cadrul întreprinderilor daneze şi de încurajare a unei creşteri durabile la nivel naţional şi internaţional) cuprinde 30 de iniţiative în 4 domenii-cheie: extinderea responsabilităţii sociale a întreprinderilor; promovarea responsabilităţii sociale a întreprinderilor prin intermediul activităţilor guvernamentale; responsabilitatea faţă de mediu a întreprinderilor; eforturile statului în favoarea unei creşteri responsabile.

Planul de acţiune are 3 atuuri:

- prezintă un ansamblu inteligent de instrumente RSC, de la instrumente internaţionale online (Compas RSC), la instrumente de parteneriat (Consiliul pentru responsabilitatea socială a întreprinderilor) şi la instrumente juridice (Legea privind notificarea);  
- prezintă responsabilitatea socială corporativă ca metodă de creştere  a competitivităţii întreprinderilor;

- constituie un instrument solid de sprijin al iniţiativelor internaţionale în domeniul RSC (Pactul mondial al Naţiunilor Unite şi Principiile Naţiunilor Unite pentru investiţie responsabilă). 
b. Responsabilitatea socială corporativă în structura guvernamentală 
De regulă, responsabilitatea socială corporativă este încredinţată mai multor ministere, unul dintre acestea conducând politicile publice în domeniu: ministerele muncii şi afacerilor sociale, ministerele economiei şi chiar ministerele afacerilor externe. 

▪ În scopul realizării unei abordări globale a RSC, guvernele pot înfiinţa grupuri de lucru interministeriale. 
În Franţa, în anul 2009, a fost înfiinţat Comitetul de coordonare interministerială a RSC (condus de comisarul naţional pentru dezvoltare durabilă). 
În Belgia, în anul 2005, în cadrul Comisiei interdepartamentale pentru dezvoltare durabilă, a fost creat Grupul de lucru pentru responsabilitatea socială a întreprinderilor; date fiind similitudinile între activităţile acestor structuri, în anul 2007, Grupul RSC a fuzionat cu grupul de lucru pentru investiţie social responsabilă din cadrul Comisiei; în prezent acesta este cunoscut sub denumirea de “Grup de lucru RSC/ISR”. 
În Cipru, în anul 2008, a fost creat un grup de lucru interministerial (sub egida Oficiului de planificare) care coordonează, la nivel naţional, politica în domeniul RSC.
▪ De asemenea, pentru coordonarea politicilor RSC, pot fi înfiinţate consilii, centre şi agenţii. 

În Polonia, în anul 2009, s-a înfiinţat grupul pentru probleme legate de responsabilitatea socială a întreprinderilor, structură auxiliară a Biroului Primului-ministru. Grupul, condus de un sub-secretar de stat, este format dintr-un mare număr de experţi reprezentanţi ai Guvernului, ai partenerilor comerciali, ai organizaţiilor sociale, sindicatelor şi universităţilor. 
În Danemarca, Centrul guvernamental pentru RSC coordonează iniţiativele de punere în aplicare a planului de acţiune guvernamental în domeniu. 

În Spania, Consiliul naţional pentru responsabilitatea socială a întreprinderilor, (înfiinţat în anul 2008) acţionează ca instanţă consultativă colegială cvadripartită pe lângă Guvern, formată dintr-un număr egal de reprezentanţi ai întreprinderilor, sindicatelor, societăţii civile şi ai guvernului de la nivel central, regional şi local. 

În anul 2009, Ministerul federal al muncii şi afacerilor sociale din Germania a desemnat pentru forumul naţional privind RSC, aproximativ 40 de reprezentanţi ai întreprinderilor, societăţii civile, sindicatelor, universităţilor şi vieţii politice. Forumul asigură consilierea ministerului în elaborarea strategiei naţionale RSC şi desfăşoară activităţi de promovare a RSC. 

În Marea Britanie şi Portugalia, au fost înfiinţate consilii pentru economia socială. Consiliul pentru acţiune socială din Marea Britanie (creat în decembrie 2007) se află sub egida Primului-ministru, iar Consiliul naţional pentru economia socială din Portugalia a fost creat în august 2010.
▪ Structurile guvernamentale aferente responsabilităţii sociale corporative pot fi utilizate pentru întărirea cooperării internaţionale în materie. 
În Franţa, în cadrul Ministerului Afacerilor Externe, Guvernul a creat, în septembrie 2008, postul de ambasador însărcinat cu bioetica şi responsabilitatea socială a întreprinderilor, iar în martie 2009, în cadrul aceluiaşi minister, a înfiinţat Direcţia generală pentru globalizare, dezvoltare şi parteneriate. 
În martie 2010, Suedia şi-a anunţat intenţia de a înfiinţa un Centru RSC în cadrul Ambasadei sale din China.
2. Gestionarea social responsabilă a lanţului de aprovizionare
Gestionarea lanţului de aprovizionare (SCM – Supply Chain Management) constituie un element esenţial al avantajelor comerciale şi competitive ale întreprinderilor, îndeosebi în sectorul producţiei. Nu există o definiţie unică a gestionării responsabile a lanţului de aprovizionare, iar referinţele în materie decurg din conceptul de „dezvoltare durabilă”. Conform acestui concept şi Cărţii verzi a Comisiei Europene privind responsabilitatea socială a întreprinderilor (2001), gestionarea social responsabilă a lanţului de aprovizionare implică integrarea aspectelor sociale, de mediu şi economice în lanţul de aprovizionare. În centrul acestei triade, se situează responsabilităţile în domeniul drepturilor omului.
a. Instrumente legale
În Olanda, Consiliul economic şi social, format, în mod paritar, din reprezentanţi ai angajatorilor, angajaţilor şi din experţi independenţi, asigură Guvernului şi Parlamentului consultanţă domeniul politicilor şi legislaţiei sociale-economice. 

După publicarea raportului consultativ “Globalizarea durabilă: o lume de cucerit”, Consiliul a lansat iniţiativa pentru responsabilitatea socială internaţională a întreprinderilor, prin care a solicitat întreprinderilor şi industriilor din Olanda să urmeze în mod activ practici responsabile în materia lanţului de aprovizionare; de asemenea, într-o declaraţie comună, a prezentat principiile de bază pentru gestionarea responsabilă a lanţului de aprovizionare, fondate pe principiile directoare şi recomandările Organizaţiei Internaţionale a Muncii, Organizaţiei pentru Cooperare şi Dezvoltare Economică şi Camerei de Comerţ Internaţionale. 
Consiliul a înfiinţat un comitet special, care se reuneşte de două ori pe an pentru a prezenta stadiul progreselor înregistrate în introducerea practicilor responsabile în materie.
În Belgia, Parlamentul a creat baza juridică a etichetei sociale voluntare prin adoptarea Legii din 27 februarie 2002 privind promovarea producţiei social responsabile
. Conform acestei legi, întreprinderile au posibilitatea de a folosi o astfel de etichetă, aplicată bunurilor a căror producţie respectă cele 8 convenţii fundamentale ale Organizaţiei Mondiale a Muncii. Dreptul de utilizare a etichetei se acordă de Ministerul afacerilor economice, pe baza avizului pozitiv obligatoriu emis de un comitet al părţilor implicate; eticheta are o valabilitate de 3 ani (maxim), fiind supusă unui control permanent.
În iulie 2010, pentru asigurarea transparenţei afişării condiţiilor sociale de producţie şi îmbunătăţirea trasabilităţii produselor,  Franţa a introdus un sistem de referinţă (BP X 30-025) în materia bunelor practici.  

b. Instrumente economice şi financiare

▪ Unele state membre susţin economic gestionarea responsabilă a lanţului de aprovizionare, îndeosebi prin finanţarea parteneriatelor publice-private, a conferinţelor sau prin intermediul fundaţiilor pentru resposabilitatea socială a întreprinderilor. 

În Italia, Fundaţia pentru responsabilitatea socială a întreprinderilor sprijină iniţiativele plurilaterale care au ca scop stimularea practicilor comerciale durabile, inclusiv cele de control şi evaluare.
▪ O altă modalitate de sprijin o constituie acordarea de scutiri fiscale/subvenţii pentru recompensarea unei certificări. 
În Polonia, Guvernul subvenţionează certificarea întreprinderilor naţionale în domeniul sistemului de management al mediului şi de audit sau în cadrul Organizaţiei Internaţionale de Normalizare. 
În Germania, Guvernul acordă un sprijin financiar/în natură furnizorilor din ţările în curs de dezvoltare care doresc certificarea SA8000
. 
În Olanda, Guvernul oferă un sprijin financiar reprezentantului special al Secretarului general al ONU însărcinat cu problema drepturilor omului şi a societăţilor transnaţionale/altor întreprinderi.
În Marea Britanie, finanţarea guvernamentală sprijină lansarea şi dezvoltarea de iniţiative importante în domeniul gestionării responsabile social a lanţului de aprovizionare. S-a dezvoltat, astfel, iniţiativa pentru un comerţ echitabil (ETI). Prin alocarea de fonduri de provocare (“Challenge funds” - instituite de Ministerul pentru dezvoltare internaţională) pentru iniţiativa “O industrie de îmbrăcăminte responsabilă”, s-a acordat un sprijin substanţial  pentru stimularea unei evoluţii sistemice în sectoare cunoscute prin absenţa gestionării social responsabile a lanţului de aprovizionare (3 milioane de lire, pentru proiecte derulate în perioada 2010-2013).
În Franţa, în cadrul unei iniţiative din sectorul industriei textile, Guvernul a stimulat organizaţia neguvernamentală Yamana şi programul acesteia “Fibre citoyenne”, prin asigurarea unui ansamblu de prestaţii în domeniul textil destinat integrării practicilor de dezvoltare durabile. Printre obiectivele acestei iniţiative se numără şi o mai bună înţelegere a importanţei lanţului de aprovizionare textilă şi dezvoltarea de practici de achiziţionare în funcţie de calitate.
c. Instrumente de informare

▪ Pentru guvernele statelor membre
, furnizarea de informaţii, de exemple de bune practici şi de modele de coduri şi contracte constituie o modalitate tipică de promovare a gestionării social responsabile a lanţului de aprovizionare, îndeosebi în ce priveşte respectarea drepturilor omului.
Ministerul afacerilor externe din Finlanda consideră că drepturile fundamentale ale omului, precum şi normele fundamentale de muncă fac parte integrantă din responsabilitatea socială a întreprinderilor.

În Danemarca, în 2010, Ministerul afacerilor comerciale a solicitat Consiliului pentru responsabilitatea socială a întreprinderilor să elaboreze linii directoare privind gestionarea responsabilă a lanţului de aprovizionare. Iniţiativa reprezintă o reacţie după difuzarea unui documentar privind folosirea, în Coasta de Fildeş, a copiilor sclavi în producţia de ciocolată.

În Olanda, politica Guvernului în domeniul achiziţiilor publice sociale include şi necesitatea inserării de clauze contractuale referitoare la gestionarea responsabilă a lanţului de aprovizionare. Clauzele vizează necesitatea respectării drepturilor omului, obligaţia furnizorilor de a cunoaşte impactul negativ al acţiunilor lor asupra drepturilor drepturilor omului, precum şi obligaţia de a iniţia măsuri corespunzătoare pentru prevenirea şi soluţionarea acestor probleme la nivelul lanţului de aprovizionare. Politica se concentrează asupra normelor fundamentale de muncă şi precizează etapele pe care achizitorii publici şi furnizorii trebuie să le urmeze pentru aplicarea abordării stabilite.
▪ Printre instrumentele de informare se află şi cererile de studiile de cercetare şi de evaluare. 
În Franţa, Ministerul afacerilor externe a solicitat Comisiei naţionale consultative pentru drepturile omului elaborarea unui studiu privind responsabilitatea întreprinderilor şi legătura dintre aceasta şi drepturile omului. Concluziile Comisiei au fost prezentate cu ocazia unei conferinţe asupra întreprinderilor şi drepturilor omului. În Polonia, Facultăţii de logistică din cadrul Şcolii de ştiinţe economice din Varşovia i s-a solicitat realizarea unui proiect de cercetare privind gestionarea unui lanţ responsabil de aprovizionare. 
În Germania, Ministerul dezvoltării şi al cooperării economice a publicat, în 2008, un raport de evaluare privind introducerea de norme sociale şi de mediu voluntare în ţările în curs de dezvoltare; în acelaşi an, a organizat o conferinţă internaţională cu tema “Influenţând procesul de globalizare – Dezvoltând normele voluntare”, în scopul valorificării recomandărilor privind aplicarea eficientă a normelor sociale, elaborate de autorităţile germane însărcinate cu politica în domeniul dezvoltării.

În Olanda, Ministerul comerţului şi Ministerul afacerilor externe au solicitat elaborarea unui studiu juridic privind responsabilitatea societăţilor-mamă olandeze în cazul încălcării, de către filialele acestora, a drepturilor fundamentale recunoscute la nivel internaţional. 
▪ Codurile de conduită voluntară constituie o altă sursă de informare privind gestionarea social responsabilă a lanţului de aprovizionare. 
În Portugalia, “Platforma muncii” (reunind reprezentanţi ai organizaţiilor angajatorilor şi angajaţilor) a publicat, în anul 2008, un cod de conduită intitulat “Întreprinderile şi HIV”. Codul are ca grup ţintă societăţile cu sediul în Portugalia şi în ţările lusofone (de limbă portugheză);în prezent, Codul aplicat de cca 100 de întreprinderi.

▪ Atribuirea de premii şi de recompense constituie o altă sursă de informare în materie. 
În Cehia, printre criteriile de acordare a premiului naţional pentru calitatea responsabilităţii sociale a întreprinderilor se află selectarea şi evaluarea responsabililor furnizorilor în condiţii de transparenţă deplină, precum şi cel de  respectare a drepturilor omului de către organizaţii şi furnizorii acesteia.
În Slovacia, Fundaţia “Pontis” acordă premiul “Via Bona” proiectelor care stimulează asigurarea transparenţei întreprinderilor şi eliminarea corupţiei dincolo de exigenţele legislative şi regulamentare. 

d. Instrumente de parteneriat

Întrucât gestionarea responsabilă social a lanţului de aprovizionare trebuie să facă parte integrantă din practicile comerciale, pentru stimularea acesteia, numeroase guverne ale statelor membre s-au asociat cu întreprinderile şi, uneori, cu organizaţiile neguvernamentale, în cadrul iniţiativelor publice-private sau tripartite. 

Toate statele membre au încheiat/instituit parteneriate publice-private, reţele sau iniţiative comune în domeniul responsabilităţii sociale a întreprinderilor, mai mult sau mai puţin legate de gestionarea social responsabilă a lanţului de aprovizionare. 
În Irlanda, Reţeaua irlandeză de comerţ echitabil (“Fairtrade Mark Ireland”) este susţinută de Ministerul afacerilor externe şi de Agenţia irlandeză de sprijin pentru dezvoltare.

Îîn Olanda, Iniţiativa olandeză pentru un comerţ echitabil este o iniţiativă multilaterală, la care participă Guvernul, organizaţii neguvernamentale, întreprinderi şi sindicate.
În Danemarca, Iniţiativa pentru un comerţ echitabil şi pentru gestionarea responsabilă social a lanţului de aprovizionare, este o iniţiativă multilaterală, la care participă Agenţia pentru comerţ şi întreprinderi, sindicatele, asociaţiile de întreprinderi, organizaţiile neguvernamentale, societăţile comerciale.
În Bulgaria, Guvernul, federaţiile sectoriale sindicale şi organizaţia neguvernamentală “Institutul pentru muncă şi politică socială din Balcani” au format un parteneriat plurilateral cu un mare număr de întreprinderi din domeniul industriei de îmbrăcăminte.
e. Instrumente hibride

Majoritatea iniţiativelor angajate de statele membre au forma unor instrumente hibride care asociază cel puţin două tipuri de instrumente. 
▪ Cea mai răspândită abordare - întâlnită în Austria, Belgia, Germania, Franţa, Irlanda şi Marea Britanie - este aceea a combinării instrumentelor de informare şi de parteneriat, prin organizarea şi sprijinirea de forumuri multipartite.
▪ Premiile reprezintă un instrument economic şi, simultan, un instrument de informare. 
În Belgia, prin intermediul Centrului de dezvoltare comercială, Agenţia de dezvoltare a organizat un concurs la care unul din premii s-a acordat pentru cea mai bună iniţiativă de promovare şi vânzare de produse şi servicii în cadrul unui comerţ echitabil pe piaţa naţională şi/sau pieţele din ţările în curs de dezvoltare. 

3. Modalităţi de notificare şi de comunicare în materia RSI
a. Instrumente legale

Din anul 2005, conform Directivei 2003/51/CE de modificare a Directivelor privind conturile anuale şi conturile consolidate ale anumitor tipuri de companii, bănci şi alte instituţii financiare, întreprinderile au obligaţia de a prezenta informaţii privind indicatori-cheie nefinanciari pentru anumite activităţi, inclusiv informaţii legate de mediu şi de personalul angajat.

Toate statele membre s-au conformat cerinţelor acestei directive privind modernizarea contabilă, unele dintre acestea instituind cerinţe suplimentare obligatorii în materia prezentării de informaţii referitoare la mediu, informaţii sociale şi informaţii privind guvernanţa. 
▪ Suplimentar transpunerii legislative a Directivei 2003/51/CE, numeroase state membre au adoptat legi şi regulamente care merg dincolo de cerinţele acesteia. Cele mai multe au optat pentru o abordare de tip “a se conforma sau a explica” (şi nu pentru cea de autorizare a întreprinderilor de a nu face nici o declaraţie, întrucât directiva prevede că prezentarea de informaţii privind mediul, problemele sociale şi de guvernanţă trebuie să se limiteze la cazurile necesare. 
În Franţa, încă din 2001, potrivit Legii nr.2001-420 din 15 mai 2001 privind noile reglementări economice
, întreprinderile listate la bursă au obligaţia de a prezenta, în rapoartele financiare, informaţii privind mediul, informaţii sociale şi informaţii privind guvernanţa.
Art.225 din Legea nr.2010-788 din 12 iulie 2010 privind angajamentul naţional pentru mediu (Legea Grenelle II)
 extinde această obligaţie şi la companiile nelistate la bursă. 

Decretul nr.2012-557 privind obligaţiile de transparenţă ale întreprinderilor în domeniul social şi al mediului
 (de aplicare a art.225 din Legea Grenelle II) impune aceste cerinţe şi companiilor cu peste 500 de angajaţi. 
Obligaţia de raportare se impune companiilor nelistate la bursă, conform următorului calendar:

- din 2012, pentru companiile cu cifră de afaceri de peste 1 miliard € şi cu un număr de peste 5.000 de angajaţi;

- din 2013, pentru companiile cu cifră de afaceri de peste 400 de milioane € şi cu un număr de peste 2.000 de angajaţi;

- din 2014, pentru companiile cu cifră de afaceri de peste 100 de milioane € şi cu un număr de peste 500 de angajaţi.

Decretul reglementează, modificând prevederile aferente din Codul comerţului, informaţiile sociale şi de mediu care trebuie furnizate de companii. Prevede, de asemenea, un set suplimentar de informaţii care trebuie furnizate de companiile listate la bursă (faţă de celelalte companii).

De asemenea, prevede obligaţia verificării informaţiilor furnizate de companie de către o terţă parte, începând din anul 2012 pentru companiile listate, respectiv din anul 2017 pentru celelalte companii. Organizaţia de verificare trebuie să fie acreditată de Comitetul francez de acreditări (COFRAC) sau trebuie să fie o organizaţie acreditată internaţional.

În Marea Britanie, potrivit Legii din 2006 privind întreprinderile (lege de transpunere a Directivei 2003/51/CE), toate societăţile britanice – cu excepţia celor mici – au obligaţia de a prezenta, în raportul anual, informaţii privind strategiile, performanţa şi riscurile la care sunt expuse. Întreprinderile listate la bursă au obligaţia de a prezenta, suplimentar şi în măsura necesară pentru înţelegerea activităţilor proprii, informaţii privind mediul, locurile de muncă, informaţii sociale, precum şi informaţii privind natura şi eficienţa politicilor interne în domeniu. 
În Suedia, potrivit Liniilor directoare ale Iniţiativei globale privind rapoartele de performanţă, din anul 2008, toate întreprinderile publice au obligaţia de a publica un raport privind durabilitatea. Rapoartele au la bază principiul “a se conforma sau a explica”. 
În Olanda, consiliile de administraţie ale întreprinderilor listate la bursă şi principalele companii publice au obligaţia de a prezenta consiliului de supraveghere corespunzător, precum şi acţionarilor, rapoarte privind acţiunile întreprinse în domeniul responsabilităţii sociale. Rapoartele, obligatorii din 2008, au la bază principiul “a se conforma sau a explica”,  trebuie elaborate de toate întreprinderile cotate la bursă, având sediul pe teritoriul naţional şi ale căror cifre de afaceri depăşesc 500 milioane €. În anul 2008, aceste dispoziţii au fost integrate în Codul de guvernanţă a întreprinderilor, care, din 2003, face parte din Codul civil.

În Danemarca, primele 1.100 de mari întreprinderi, precum şi companiile publice, investitorii instituţionali, fondurile comune de plasament şi instituţiile financiare listate la bursă au obligaţia de a prezenta în raportul financiar anual, informaţii privind politicile proprii în domeniul responsabilităţii sociale a întreprinderilor. 
Nu au fost adoptate norme legale specifice, dar sunt utilizate norme internaţionale în domeniu, precum Pactul mondial al ONU, principiile directoare ale OCDE aplicabile întreprinderilor multinaţionale. 

Răspunderea socială a întreprinderilor şi investiţiile social responsabile continuă să rămână abordări voluntare; totuşi, întreprinderile care nu au nici o politică în materia responsabilităţii sociale au obligaţia de a prezenta informaţii referitoare la aceasta. Pentru furnizarea acestora, nu este prevăzut un format specific (acestea pot figura în raportul anual, într-o anexă, pe un site internet etc.), dar, în situaţiile financiare anuale trebuie să se arate în mod clar unde sunt disponibile.
În Irlanda, Legea din 2008 privind instituţiile de credit prevede obligaţia întreprinderilor din sectorul financiar de a publica un raport privind acţiunile în materia responsabilităţii sociale.

În Portugalia, decretul publicat, în 2006, de Ministerul transporturilor şi comunicaţiilor, prevede obligaţia companiilor aflate în subordinea ministerului de a publica un raport de durabilitate.

b. Instrumente economice şi financiare

Puţine state membre utilizează instrumente financiare sau economice pentru a notificare şi comunicare în domeniul RSC.
În Spania, Legea privind economia durabilă prevede atât măsuri de stimulare a întreprinderilor pentru iniţierea/dezvoltarea de politici în domeniul responsabilităţii sociale, cât şi obligaţii de notificare pentru întreprinderi. 
În Cehia, a fost instituit un premiu naţional al calităţii, care se acordă întreprinderii care a îndeplinit anumite criterii. Printre criteriile prevăzute se află  cel de publicare şi prezentare la Guvern a unui raport privind responsabilitatea socială. Raportul trebuie redactat conform unui model specific disponibil pe internet. Rapoartele primite sunt analizate de evaluatori independenţi.

În Germania, Ministerul muncii şi al afacerilor sociale, în colaborare cu Consiliul pentru dezvoltare durabilă, participă la implementarea unui proiect având ca obiectiv realizarea unui clasament al rapoartelor de durabilitate elaborate de primele 100 întreprinderi industriale şi de servicii şi de primele 50 principale companii financiare şi comerciale din ţară. Clasamentul celor mai bune rapoarte de durabilitate elaborate de întreprinderile mici şi mijlocii se publică din anul 2009.

c. Instrumente de informare
Întrucât Directiva 2003/51/CE nu conţine orientări specifice privind declararea informaţiilor nefinanciare, numeroase state membre au optat pentru publicarea de linii directoare menite să sprijine întreprinderile în respectarea cerinţelor legale.
În Marea Britanie, Consiliul pentru standarde contabile a publicat o declaraţie în materie; aceasta reprezintă un ghid al celor mai bune practici în pregătirea/prezentarea analizei rezultatelor şi a situaţiei financiare.

În Italia, în 2009, a fost publicat un raport privind liniile directoare pentru întocmirea situaţiilor financiare. Documentul a fost întocmit de Asociaţia italiană de contabilitate şi poate fi considerat ca orientativ pentru aplicarea Directivei 2003/51/CE. Raportul conţine elementele care trebuie să figureze în raportul anual cu respectarea prevederilor decretului legislativ de transpunere a directivei în legislaţia naţională.

În Olanda, Consiliul pentru normele contabile a publicat liniile directoare pentru integrarea activităţilor sociale şi de mediu în declaraţiile financiare.

d. Instrumente de parteneriat
Pentru îmbunătăţirea conţinutului informaţiilor privind mediul, informaţiilor sociale şi a celor privind guvernanţa, structurile guvernamentale din diferite state membre participă la iniţiative multilaterale/parteneriate.
e. Instrumente hibride
Anumite instrumente hibride combină instrumentele de informare şi instrumentele de parteneriat. În majoritatea cazurilor, acestea oferă întreprinderilor orientări asupra modului de îmbunătăţire a declaraţiilor privind mediul, informaţiile sociale şi de guvernanţă.
În Danemarca, Agenţia pentru comerţ şi întreprinderi încurajează utilizarea unui ansamblu de instrumente pentru îmbunătăţirea conţinutului acestor rapoarte.

În Spania, Institutul de credit oficial s-a asociat cu o casă regională de economii (Caja Navarra) pentru a promova publicarea, de către întreprinderile mici şi mijlocii, a acestor rapoarte. În acest scop, clienţilor casei de economii li s-a pus la dispoziţie, pe suport electronic, un raport standardizat. Ca urmare a iniţiative, în anul 2009, peste 1.100 de întreprinderi mici şi mijlocii au elaborat rapoarte în domeniu.

În Finlanda, Ministerul muncii şi al economiei, Ministerul mediului şi mai multe asociaţii de întreprinderi au organizat concursuri anuale pentru acest tip de rapoarte. 
4. Potenţialul RSI în combaterea schimbărilor climatice
Contribuţia întreprinderilor în combaterea schimbărilor climatice, prin implementarea de măsuri în anumite sectoare (producţia de energie electrică, industria şi producţia, transportul sau distribuţia), se concentrează asupra inovaţiilor şi al investiţiilor în tehnologii/produse/servicii/procese de producţie corespunzătoare, precum şi asupra celor legate de eficienţa energetică, energiile regenerabile sau mobilitatea durabilă.
a. Instrumente legale
Toate statele membre au adoptat reglementări specifice destinate protecţiei şi conservării mediului.

În 2009, în Franţa, a fost adoptată Legea privind protecţia mediului (Grenelle I). Stabilind o politică publică generală în favoarea dezvoltării durabile, legea reglementează numeroase obiective cantitative pertinente pentru întreprinderi (de exemplu, reducerea emisiilor de gaze cu efect de seră în sectorul transporturilor sau sporirea surselor de energie regenerabilă). 
Legea Grenelle II (din 2010) conţine prevederi de aplicare a obiectivelor de dezvoltare durabilă stabilite prin Legea Grenelle I.  Legea a introdus obligaţia entităţilor private cu peste 500 de angajaţi – în oraşe – şi a celor cu peste 250 de angajaţi – în zonele rurale – de a evalua emisiile de gaze cu efect de seră. Evaluările se reactualizează la fiecare 3 ani. 
În Germania, în anul 2007, Guvernul a lansat “Programul integrat pentru energie şi climă” care prevede adoptarea de 14 legi şi ordonanţe referitoare la eficienţa energetică, la energiile regenerabile, precum şi la alte aspecte legate de protecţia climei. 
În Marea Britanie, Legea din 2008 privind modificările climatice reprezintă o nouă abordare pentru gestiunea şi reacţia la schimbările climatice. Actul normativ stabileşte obiective obligatorii juridic în materia reducerii cu 34% a emisiilor de gaze cu efect de seră până în anul 2020 şi cu 80% până în anul 2050.

b. Instrumente economice şi financiare
Statele membre folosesc premiile şi recompensele pentru a stimula întreprinderile să identifice măsuri specifice pentru combaterea modificărilor climatice şi pentru a recompensa întreprinderile care au desfăşurat acţiuni de amploare în domeniul protecţiei mediului. 

În Polonia, la fiecare 3 ani, Ministerul economiei acordă premiul “eCO2 Inovaţie” în cadrul concursului intitulat “Produsul polonez al viitorului”. Premiul se atribuie produsului cu cel mai înalt potenţial în material reducerii emisiei de gaze cu efect de seră.

În anul 2009, Germania a instituit “Premiul pentru inovare în domeniul climei şi al mediului”, în valoare de 125.000 €. Acordat în comun de Ministerul federal al mediului şi Federaţia industriilor din Germania, premiul se acordă pentru inovaţie tehnologică în domeniul combaterii schimbărilor climatice şi al protecţiei mediului.

În cadrul Iniţiativei naţionale privind climatul, lansată în 2008 pentru coordonarea şi integrarea intereselor ecologice şi economice, Ministerul mediului acordă sprijin financiar unui număr de 30 de reţele din domeniul climatic, suportând 1/3 din costurile aferente activităţilor acestora.
În anul 2007, în cadrul strategiei “Industria 2015”, Italia a lansat “Proiectele pentru inovaţie industrială”. Acestea au ca scop stimularea dezvoltării de produse şi servicii inovatoare în domeniile strategice, printre care se află eficienţa energetică şi mobilitatea durabilă.
c. Instrumente de informare 
Instrumentele de informare utilizate de statele membre – fişe de sinteză, ateliere, conferinţe sau linii directoare – au un dublu scop: diseminarea de informaţii asupra modului în care întreprinderile pot contribui la protecţia mediului şi la educarea publicului în ce priveşte etapele necesare pentru atingerea obiectivelor propuse.
După adoptarea Regulamentul CE nr.1.221/2009 al Parlamentului European şi al Consiliului din 25 noiembrie 2009 privind participarea voluntară a organizaţiilor la un sistem comunitar de management de mediu şi audit (EMAS), numeroase state membre au iniţiat campanii de informare şi de promovare a sistemului EMAS.
În Estonia, în anul 2010, Ministerul mediului a organizat numeroase ateliere EMAS consacrate îmbunătăţirii practicilor autorităţilor în managementul mediului. Pe întreg teritoriul ţării au fost organizate sesiuni de formare a funcţionarilor din cadrul autorităţilor locale.

În Ungaria, în anul 2010, s-a desfăşurat cea de-a patra “Masă rotundă EMAS”, în cadrul căreia au fost prezentate şi dezbătute aspecte legate de sistemul EMAS III şi de armonizare a acestuia în legislaţiile naţionale.

În anul 2007, Ministerul mediului din Finlanda a elaborat o serie de fişe de sinteză a celor mai bune practici ale întreprinderilor în materie de eco-inovaţie, multe dintre acestea având ca temă schimbările climatice. Fişele prezintă întreprinderilor şi altor actori publici/privaţi soluţii şi factori-cheie de succes pentru provocările ridicate de modificările climatice.

În Olanda, în cooperare cu producătorii şi comercianţii, Ministerul Mediului a introdus un indicator energetic ce cuantifică, în euro (nu în kwh), cantitatea de energie utilizată de un aparat. Informaţia este foarte utilă pentru consumatorii care doresc să  verifice dacă un preţ de cumpărare ridicat al unui echipament se compensează destul de repede prin economiile de energie decurgând din tehnologiile avansate utilizate. Pentru a permite consumatorilor să compare direct produsele, informaţiile referitoare la consumul de energie figurează alături de preţul de vânzare. Proiectul, lansat pe internet în 2010, este pus în practică pe o bază voluntară. Indicatorul energetic completează eticheta energetică obligatorie în prezent. 
În Germania, Ministerul mediului a publicat o broşură privind activităţile întreprinderilor şi instituţiilor germane pentru aplicarea de mecanisme comune/ mecanisme de dezvoltare curată. Documentul furnizează informaţii privind activităţile întreprinderilor legate de aceste două instrumente de protecţie a climei, stabilite de Protocolul de la Kyoto.
d. Instrumente de parteneriat
Parteneriatele pot reprezenta instrumente preţioase pentru asigurarea protecţiei  climei, întrucât asociază expertiza şi resursele diferiţilor actori. De cele mai multe, ori, aceste iniţiative decurg din cooperare instituţionalizată dintre sectorul public şi cel privat. 

În scopul întăririi potenţialului responsabilităţii sociale în combaterea modificărilor climatice, Franţa, Polonia şi Portugalia au înfiinţat noi instituţii cu atribuţii specifice în domeniu.
În Franţa, în anul 2008, în cadrul planului de acţiune “Ecotech 2012”, Guvernul a iniţiat un parteneriat în domeniul eco-tehnologiilor, pus în practică, în comun, de Ministerul industriei şi Ministerul ecologiei. Aceste ministere au înfiinţat Comitetul strategic al eco-industriilor, structură de cooperare la care participă actori publici şi întreprinderi private. Comitetul are ca obiective principale structurarea domeniului eco-tehnologiilor (energiile regenerabile, eficienţa energetică) şi elaborarea unei politici industriale favorizante acestora.
În Polonia, în anul 2008, Ministerul mediului a lansat “Parteneriatul pentru climă”. Platformă de cooperare reunind reprezentanţi ai întreprinderilor, organizaţiilor neguvernamentale şi guvernelor locale, parteneriatul are ca scop stimularea iniţiativelor comune de la diferite niveluri (local, regional şi naţional) destinate sensibilizării populaţiei faţă de problema protecţiei climei.

e. Instrumente hibride
Numeroase state membre au combinat mai multe instrumente politice, fie lansând strategii şi planuri de acţiune în domeniul combaterii schimbărilor climatice, fie înfiinţând platforme instituţionalizate pentru atingerea unor obiective specifice.

Multe state membre - Germania, Spania, Finlanda, Franţa, Ungaria, Malta, Polonia, Portugalia, Cehia, Suedia - au elaborat/revizuit strategii de dezvoltare durabilă care acoperă şi domeniul modificărilor climatice. Strategiile conţin principalele aspecte, provocări, obiective şi soluţii potenţiale legate de modificările climatice.
Alte state membre -  Austria, Belgia, Spania, Finlanda, Irlanda, Malta, Marea Britanie - au elaborat/revizuit strategii/planuri de acţiune naţionale privind modificările climatice, care pot fi legate de strategiile naţionale de dezvoltare durabilă. 

În Finlanda, strategia naţională pentru energie şi climă, lansată de Guvern în anul 2008, stabileşte obiective şi acţiuni concrete în diverse sectoare economice pentru atingerea ţintelor fixate de Uniunea Europeană în pachetul “Energie-climă”.

În Danemarca, în anul 2009, Guvernul a lansat o strategie privind contribuţia potenţială a întreprinderilor la protecţia climei. Strategia conţine iniţiative diverse, precum programul de dezvoltare şi de aplicare a tehnologiilor energetice, fondurile pentru inovare ale întreprinderilor destinate pregătirii pentru comercializarea soluţiilor verzi, parteneriate ale întreprinderilor din anumite sectoare destinate facilitării şi stimulării creşterii energiilor verzi şi a reducerii emisiilor de gaze cu efect de seră.
În Spania, strategia privind modificările climatice şi energiile curate, adoptată de Guvern în anul 2007, face parte integrantă din strategia pentru dezvoltare durabilă. Strategia conţine măsuri specifice privind reducerea emisiilor de gaze cu efect de seră, promovarea economiei de resurse şi energie, utilizarea raţională şi eficientă a resurselor şi energiei de către întreprinderi.

În Marea Britanie, în scopul atingerii obiectivelor de reducere a emisiilor prevăzute în detaliu de Legea privind modificările climatice, Ministerul Energiei şi Modificări Climatice cooperează cu alte structuri guvernamentale pentru trecerea la o economie cu emisii scăzute de dioxid de carbon. Această activitate are la bază mai multe strategii: planul de trecere la o societate cu emisii scăzute de dioxid de carbon; strategia pentru energii regenerabile; strategia pentru o industrie cu emisii scăzute de dioxid de carbon; strategia pentru transporturi cu emisii scăzute de dioxid de carbon.
Unele state membre – Olanda, Germania şi Portugalia – şi-au stabilit obiective neconstrângătoare pentru respectarea angajamentelor asumate în cadrul Protocolului de la Kyoto. Astfel, în anul 2010, Portugalia a lansat un program naţional privind modificările climatice, un plan naţional de atribuire a autorizaţiilor de emisie, precum şi un plan naţional de acţiune pentru eficienţă energetică.
5. Investiţiile social responsabile

Investiţiile social responsabile asociază obiectivele financiare ale investitorilor cu preocupările acestora în domeniul social, al mediului şi eticii, precum şi al guvernanţei întreprinderii. 

a. Instrumente legale
▪ Pentru deciziile în domeniul investiţiilor, Fondurile de pensii adoptă orientări pe termen lung. Şapte state membre dispun în prezent de reglementări naţionale specifice domeniului de investiţii social responsabile: Marea Britanie (2000), Franţa (2001), Germania (2001), Suedia (2001), Belgia (2004), Austria (2005) şi Italia (2004). Ulterior, aceste state au extins parţial reglementările; astfel, în 2008, Guvernul francez a solicitat sistemului de pensie suplimentară a funcţionarilor să gestioneze fondurile cu respectarea normelor privind investiţiile social responsabile (la sfârşitul anului 2009, aceste fonduri erau de 6 miliarde €).

▪ În Italia, după scandalurile financiare din anii 2005-2006, Parlamentul a adoptat o lege pentru protecţia micilor investitori, care prevede mai multe măsuri pentru asigurarea unei transparenţe sporite. Una dintre aceste măsuri priveşte obligaţia instituţiilor financiare (bănci, instituţii de asigurare, gestionari de patrimoniu) care propun produse “etice” sau “social responsabile” de a furniza informaţii privind criteriile, procesele, resursele şi modul de utilizare a rezultatelor (informaţii care permită investitorilor să evalueze declaraţiile prestatorilor).

▪ În Franţa, Legea “Grenelle 2” a introdus obligaţia societăţilor de investiţii cu capital variabil şi a societăţilor de gestiune de portofoliu de a acţiona transparent în domeniul politicii de investiţii. În iulie 2010, Guvernul a solicitat acestor întreprinderi să dezvăluie modul de integrare a obiectivelor privind mediul, societatea şi guvernanţa, în deciziile de investiţii. 
În plus, în baza legii din 2008 privind modernizarea economiei franceze, planurile de economii ale întreprinderilor trebuie axate pe durabilitate. Legea a instituit un fond comun de plasamant, intitulat “Solidaritate întreprindere” şi a oferit angajaţilor posibilitatea de a investi în acest fond, o parte din acţiunile deţinute în planul de economie al întreprinderii.
▪ După semnarea Convenţiei de la Dublin privind armele cu submuniţii, începând cu Belgia şi Marea Britanie, numeroase state membre au interzis finanţarea, producerea şi repararea de mine şi arme cu submuniţii. 

În scopul prevenirii oricărui tip de finanţare indirectă a acestor tipuri de armament, Guvernul din Marea Britanie şi-a declarat intenţia de a conlucra cu sectorul financiar, cu organizaţiile neguvernamentale şi alţi parteneri pentru a elabora un cod voluntar în materie.
Belgia este primul stat membru care a adoptat, în martie 2007, o lege privind interzicerea finanţării producţiei, utilizării sau deţinerii de mine antipersonal sau de arme cu submuniţii, interzicând, în acelaşi timp, orice finanţare a unei întreprinderi belgiene/străine având ca activitate fabricarea, utilizarea, repararea, afişarea de vânzare, vânzarea, distribuţia, importul/exportul sau intermedierea unor asemenea arme. De asemenea, legea interzice acordarea oricărui tip de credit, împrumut sau garanţie bancară acestor întreprinderi. O lege similară privind armele cu uranium sărăcit a fost adoptată în iunie 2009. 

b. Instrumente financiare sau economice
În ultimii ani, au apărut modele de întreprinderi bazate pe conceptul de “microfinanţe”, care acţionează pentru integrarea în lanţurile de valori ale întreprinderilor a anumitor grupuri de populaţie. 
În Germania, legea privind investiţiile (cu modificările ulterioare, ultima datând din 2010) autorizează distribuirea publică de “microfinanţe”, făcând posibile investiţii în instituţii de microfinanţe care acordă microcredite micilor antreprenori din ţări în curs de dezvoltare/emergente. 

Şi în Finlanda au fost instituite fonduri de microcredit. Unul dintre acestea este Banca Femeilor (Women’s Bank), înfiinţată în 2007, în scopul încurajării antreprenoriatului feminin în ţările în curs de dezvoltare. 

În Franţa, Agenţia de dezvoltare a elaborat, în 2009, o strategie de control al riscurilor de mediu şi sociale ale proiectelor din portofoliu, care include şi îmbunătăţirea calităţii voletelor sociale şi de mediu ale operaţiunilor finanţate de Agenţie, pentru care se utilizează 32 de indicatori. În cadrul acesteia a fost creată o structură însărcinată cu aplicarea strategiei şi cu sprijinirea proiectelor aflate în derulare. Strategia vizează finanţarea directă a proiectelor şi acţiunilor întreprinderilor cu sprijinul intermediarilor financiari.

În Portugalia, Programul de sprijinire a dezvoltării economiei sociale, aprobat de Consiliul de Miniştri în martie 2010, încurajează microcreditul şi măsurile de relansare a locurilor de muncă şi a întreprinderilor la nivelul grupurilor de populaţie cu dificultăţi în găsirea unui loc de muncă.

În Polonia, Bursa din Varşovia a introdus primul indicator polonez al întreprinderilor social responsabile. Obiectivul central al iniţiativei îl constituie stimularea interesului investitorilor pentru companii intens angajate în realizarea de acţiuni în domeniul responsabilităţii sociale. 
c. Instrumente de informare

▪ Activităţile pedagogice privind investiţiile social responsabile – conferinţe, seminarii sau instruiri – se adresează îndeosebi gestionarilor de patrimoniu şi de fonduri, oamenilor de ştiinţă şi reprezentanţilor guvernamentali.
Astfel, în Marea Britanie, instruirea online gratuită consacrată investiţiilor verzi şi etice (organizată de Asociaţia pentru investiţii şi finanţare durabilă şi susţinută de Ministerul Mediului, alimentaţiei şi al afacerilor rurale) este destinată consilierilor financiari; pregătirea se încheie printr-un un examen final, în urma căruia participanţii primesc un certificat şi acces la informaţii privind investiţiile verzi şi etice.
În iulie 2010, Confederaţia caselor de economii din Spania şi-a adus aportul la planul naţional de educaţie financiară. Educaţia financiară facilitează accesul la serviciile financiare, precum şi folosirea corespunzătoare şi responsabilă a produselor financiare, întărind legătura şi încrederea între instituţiile financiare şi clienţi (societatea în general).
▪ Informaţiile practice pot lua forma de studii specializate, rapoarte, instrumente informatice sau site-uri internet destinate unui grup ţintă extins – de la marele public la prestatarii de servicii financiare.

În Polonia, portalul destinat investiţiilor social responsabile facilitează comunicarea în domeniu, consolidează cunoştinţele în domeniu, oferă informaţii asupra produselor specifice şi promovează bunele practici aferente.

În Germania, Ministerul federal al mediului, conservării naturii şi siguranţei nucleare a solicitat elaborarea unui studiu asupra modului în care intensitatea emisiilor de gaze cu efect de seră poate fi comparată pentru diverse produse de plasare pe piaţa germană.
În Olanda, cercetătorii au analizat legătura între responsabilitatea socială corporativă şi guvernanţa întreprinderii; una din principalele recomandări constă în modificarea Codului de guvernanţă a întreprinderii în scopul creşterii importanţei acţionarilor în dialogul cu compania.

▪ De asemenea, guvernele utilizează linii directoare şi norme pentru a stimula întreprinderile/investitorii să ia în considerare elementele de mediu, societale şi de guvernanţa în deciziile pe care le adoptă în domeniul investiţiilor. 
În ianuarie 2008, în Austria, Ministerul agriculturii, al pădurilor, al mediului şi apei a publicat liniile directoare referitoare la eticheta ecologică pentru fondurile verzi. Eticheta garantează referinţele etice, sociale şi ecologice ale politicilor de plasament al fondurilor mutuale. Cu sprijinul experţilor în domeniu, Asociaţia de informare a consumatorilor a dezvoltat liniile directoare (în numele Ministerului) prin includerea de noi criterii exacte şi transparente.

În Polonia, în cooperare cu diverse instituţii financiare şi experţi ştiinţifici, Autoritatea pentru supraveghere financiară a stabilit 16 principii universale, pe care le-a regrupat într-un cod al bunelor practici ale pieţelor financiare.
În Marea Britanie, în anul 2010, a fost publicat Codul gestiunii responsabile. Obiectivul acestuia îl constituie creşterea calităţii dialogului între investitorii instituţionali şi întreprinderi pentru îmbunătăţirea rentabilităţii pe termen lung a investiţiilor acţionarilor şi pentru exercitarea eficientă a atribuţiilor de guvernanţă.

Din 2007, în Olanda, Legea privind supravegherea financiară a introdus obligaţia investitorilor instituţionali din Olanda de a face declaraţie privind respectarea celor mai bune practici în domeniu; declaraţia se include în raportul anual sau se publică pe internet.

d. Instrumente de parteneriat
În domeniul investiţiilor social responsabile, reţelele/parteneriatele au o pondere mai redusă. Numai în două state membre – Germania şi Olanda – există iniţiative de parteneriat în acest domeniu.
În decembrie 2009, Ministerul federal al mediului din Germania a anunţat lansarea unui dialog privind consecinţele modificărilor climatice în economie şi în politică având ca temă principală prezentarea de opţiuni tehnologice pentru reducerea de emisii de gaze cu efect de seră şi stabilirea condiţiilor necesare pentru aplicarea acestora. 
În Olanda, Guvernul acordă o atenţie deosebită actorilor de piaţă interesaţi de investiţiile social responsabile stimulând guvernanţa întreprinderii şi adoptarea, de către întreprinderi, a măsurilor destinate întăririi responsabilităţii sociale. 
e. Instrumente hibride

▪ Pentru stimularea investiţiilor social responsabile, guvernele au asociat diverse instrumente, îndeosebi instrumentele de parteneriat, instrumentele financiare sau de informare.
În Germania, Fondul global german pentru protecţia climei, fondat în iunie 2010, sprijină întreprinderile mici şi mijlocii să investească în eficienţa energetică şi în energiile regenerabile. Ministerul federal al mediului şi Banca de dezvoltare KfW au alocat acestui fond peste 100 milioane de doari. 

În Marea Britanie, înfiinţarea unei bănci de investiţii verzi – unul din principalele elemente ale noii legi privind energia (intrată în vigoare în 2010) – vizează, de asemenea, stimularea de investiţii în proiecte cu conţinut scăzut de dioxid de carbon.
▪ De asemenea, pot fi considerate ca instrumente hibride trei instituţii naţionale în domeniul responsabilităţii sociale corporative, primele două în Spania şi Polonia, iar cea de-a treia în Danemarca (o masă rotundă).
În Spania, grupul de lucru pentru investiţii social responsabile din cadrul Consiliului naţional pentru responsabilitatea socială a întreprinderilor examinează o gamă largă de subiecte legate de investiţiile social responsabile: proiecte de cercetare privind rentabilitatea investiţiilor social responsabile, experienţa internaţională în domeniu, analiza produselor şi serviciilor de investiţii publice şi private, întărirea capacităţilor şi promovarea notificării, educaţia financiară.

În Polonia, grupul de lucru pentru investiţii responsabile (aflat sub egida grupului privind problemele legate de responsabilitatea socială a întreprinderilor) analizează gestiunea proiectelor de investiţie luând în considerare factorii de mediu, factorii sociali şi cei de guvernanţa. Grupul de lucru este format din două echipe însărcinate cu analiza investiţiilor responsabile din punct de vedere al investiţiilor de portofoliu şi al investiţiilor în infrastructură. 

În Danemarca, în colaborare cu Universitatea Princeton, Agenţia pentru comerţ şi întreprinderi a organizat masa rotundă intitulată “Promisiunea de investiţii social responsabile” ale cărei concluzii au fost prezentate în cadrul unei conferinţe pe această temă. După acest eveniment, Agenţia daneză de dezvoltare internaţională a lansat un parteneriat cu Iniţiativa ONU “Principiile pentru investiţie responsabilă” pentru promovarea cercetării privind integrarea investiţiilor responsabile în strategiile globale de plasament, via reţeaua universitară.  
6. Achiziţiile publice verzi, sociale şi durabile
Prin achiziţii publice verzi, sociale şi durabile guvernele recompensează întreprinderile responsabile care integrează în produsele şi serviciile proprii aspecte privind protecţia mediului şi aspecte sociale.
Conceptele privind achiziţiile publice vizează:

- achiziţiile publice durabile - prin care autorităţile publice încearcă să realizeze un echilibru între cei trei piloni ai dezvoltării durabile – economic, social şi de mediu – cu ocazia achiziţiilor de bunuri, servicii sau lucrări;

- achiziţiile publice ecologice - prin care autorităţile publice integrează dimensiunea ecologică în cererile de ofertă pentru bunuri, lucrări şi servicii;

- achiziţiile publice social responsabile - prin care procedurile de achiziţii iau în considerarea promovarea următoarelor elemente: oportunităţi pentru locuri de muncă; condiţii de lucru decente; incluziune socială şi economie socială; întreprinderi mici şi mijlocii; accesibilitate pentru toţi utilizatorii, comerţ echitabil şi etic; aderare extinsă şi voluntară la responsabilitatea socială corporativă.

a. Instrumente legale 
În majoritatea statelor membre, achiziţiile publice ecologice sunt considerate ca fiind facultative. 
Baza juridică pentru integrarea criteriilor ecologice şi sociale în legislaţiile naţionale o constituie două directive ale UE (2004/18/CE şi 2004/17/CE)
 referitoare la procedurile de atribuire a contractelor de achiziţii publice. 

▪ După transpunerea acestor directive, anumite state membre au extins conţinutul legislaţiilor interne în materia achiziţiilor publice. Astfel, în 2010, Finlanda a adoptat o nouă lege privind achiziţiile publice, care prevede cazurile în care este posibilă integrarea criteriilor sociale în procesul de achiziţii publice (drepturi fundamentale, egalitate de tratament, nediscriminare, etc.).
▪ Alte state membre au optat pentru o abordare diferită şi au conferit caracter obligatoriu achiziţiilor publice ecologice.
În Germania, în ianuarie 2007, a fost adoptat un decret privind durabilitatea achiziţiilor de lemn. În ianuarie 2008, a fost publicat un decret general privind achiziţii de produse şi servicii cu randament energetic ridicat; conform decretului general,  în scopul garantării eficienţei energetice şi al respectării mediului, autorităţile administraţiei federale au obligaţia de a integra în procedurile de achiziţii calculul costului ciclului de viaţă.
Portugalia este singurul stat membru în care achiziţiile publice ecologice sunt legal obligatorii. Planul naţional de acţiune pentru perioada 2008-2010 include numeroase criterii şi obiective în domeniu care, în 2010, au fost integrate în acordurile-cadru încheiate de Agenţia naţională pentru achiziţii publice, obligatorii pentru întreaga administraţie publică centrală şi facultative pentru autorităţile locale însărcinate cu achiziţiile publice. Înfiinţată în 2007, Agenţia  are ca atribuţie principală centralizarea achiziţiilor publice ale guvernului naţional şi promovarea achiziţiilor publice ecologice. De asemenea, controlează respectarea obiectivelor planului naţional de acţiune în materia achiziţiilor publice ecologice prin verificarea scrisorilor de angajament şi a rapoartelor de includere a achiziţiilor publice ecologice în procedurile de adjudecare.

b. Instrumente economice şi financiare

▪ Instrumentele utilizate pentru stimularea achiziţiilor publice ecologice, achiziţiilor publice durabile şi achiziţiilor publice social responsabile aparţin, îndeosebi, categoriei de instrumente economice; acestea au un impact pozitiv în stimularea societăţilor de a adera la anumite criterii non-economice pentru a câştiga o licitaţie. 

Prin instituirea de criterii sociale şi ecologice obligatorii în achiziţiile publice sau prin stabilirea în planurile naţionale de acţiune de obiective durabile pentru ofertele de anumite grupe de produse prioritare, autorităţile susţin, cel puţin indirect, întreprinderile care funcţionează conform modelului dorit sau care propun produsele şi serviciile specificate. Există iniţiative publice în cadrul cărora autorităţile contractante îşi asumă un rol mai activ în finanţarea de inovaţii durabile prin intermediul achiziţiilor publice (făcând investiţii în produse/servicii înainte de comercializarea acestora).
În Marea Britanie, Iniţiativa pentru cercetare în cadrul întreprinderilor mici reprezintă un sistem de achiziţii publice precomerciale (lansat în anul 2001 şi profund revizuit în aprilie 2009), care utilizează instrumentul achiziţiilor publice pentru stimularea de apariţiei de produse şi servicii inovatoare care să răspundă viitoarelor necesităţi ale ministerelor. Sistemul susţine întreprinderile mici şi mijlocii cu înaltă tehnologie aflate în faza de pornire, garantându-le un acces larg la piste de cercetare şi de dezvoltare.
Cererile de ofertă privind noile tehnologii şi ideile novatoare din diferite domenii conduc la încheierea de contracte de dezvoltare pe termen scurt cu un larg evantai de societăţi.

Sistemul are două avantaje: a) permite ministerelor şi organizaţiilor din sectorul public să beneficieze de noi tehnologii, controlând riscul printr-un program progresiv de dezvoltare; b) oferă întreprinderilor posibilitatea de a încheia contracte (remunerate) în etapa critică de dezvoltare a produsului.
În Finlanda, Agenţia naţională de finanţare a tehnologiilor şi inovaţiei examinează şi stabileşte instrumentele care permit autorităţilor contractante efectuarea de investiţii  în tehnologii novatoare din punct de vedere ecologic.

▪ Un alt tip de instrument economic îl reprezintă premiile naţionale instituite pentru stimularea concurenţei între autorităţile contractante în materia practicilor în achiziţiile publice ecologice.
În Suedia, din anul 2008, Consiliul de management al mediului acordă două premii pe an cumpărătorilor şi furnizorilor: premiul de excelenţă „Cumpărător verde” şi premiul de excelenţă „Furnizor verde”. Ceremonia are loc în cadrul conferinţei anuale privind achiziţiile publice verzi, care se desfăşoară la Stockholm.

În Italia, Ministerul economiei şi al finanţelor, împreună cu Agenţia pentru achiziţii publice „Consip” au acordat, în 2009 şi 2010, premiul pentru proiecte durabile şi achiziţii publice ecologice.

c. Instrumente de informare
Instrumentele de informare sunt folosite pentru a prezenta administraţiilor publice conceptele relativ noi de achiziţii publice ecologice, achiziţii publice durabile şi achiziţii publice social responsabile. În acest scop, numeroase state membre au publicat linii directoare şi manuale, au organizat instruiri pentru autorităţile contractante şi au solicitat elaborarea de studii specifice.
Instruirea, etapă necesară în stimularea aplicării practicilor în domeniul achiziţiilor publice, era prevăzută, în iunie 2010, în 18 state membre. 
Orientările practice fac parte din instrumentele cele mai utilizate pentru sensibilizarea faţă de problematica achiziţiilor publice. 
În 2009, în Germania, Ministerul federal al muncii şi afacerilor sociale, Ministerul federal pentru cooperare economică şi dezvoltare şi Asociaţia oraşelor germane au publicat, în acest sens, lucrarea „Criterii sociale în legislaţia privind achiziţiile publice – Linii directoare pentru autorităţile locale.” 
În Franţa, normele fundamentale definite de Organizaţia Internaţională a Muncii constituie baza de referinţă pentru aspectele şi criteriile sociale cuprinse în ghidurile elaborate de grupul de studiu al achiziţiilor publice.
d. Instrumente de parteneriat
Deşi sectorul achiziţiilor publice - ecologice, durabile şi social responsabile - constituie o problemă guvernamentală, un rol important în realizarea acestora îl au şi alţi actori. 
În Slovenia, planul naţional de acţiune în domeniul achiziţiilor publice ecologice (2009) a fost redactat de un grup de lucru înfiinţat în acest scop, în colaborare cu părţile implicate (principalele autorităţi contractante, câteva municipalităţi, organizaţii neguvernamentale, reprezentanţi ai furnizorilor, Camera de comerţ şi industrie, experţi etc.).
O iniţiativă cu caracter mai general o constituie conferinţa anuală pentru instituirea unui forum de schimb de experienţă şi dialog între grupurile ţintă, lansată, în 2008, în Suedia, de Consiliul pentru managementul de mediu. 

e. Instrumente hibride
Instrumentele hibride cuprind grupuri de lucru sau comitete însărcinate cu elaborarea de planuri de acţiune şi de linii directoare/decrete obligatorii pentru administraţiile publice.
În anul 2003, în comunicarea privind politica integrată a produselor, Comisia Europeană a încurajat statele membre să elaboreze planuri naţionale de acţiune accesibile public pentru  „a înverzi” achiziţiile publice.  Planurile naţionale de acţiune trebuie să conţină o evaluare a situaţiei existente şi să stabilească obiective pentru viitorii 3 ani, specificând şi măsurile care trebuie luate pentru atingerea acestora. Planurile naţionale de acţiuni nu au un caracter constrângător legal, dar reprezintă un stimulent politic în procesul de aplicare şi de sensibilizare faţă de problematica achiziţiilor publice ecologice şi, în anumite cazuri, a achiziţiilor publice durabile. Din anul 2003, 21 de state membre au adoptat astfel de planuri naţionale de acţiune.

Recomandarea de adoptare a planurilor naţionale de acţiune a fost reiterată de Comisie în „Planul de acţiune pentru un consum şi o producţie durabilă şi pentru o politică industrială durabilă”, în anul 2008. 

▪ Majoritatea planurilor de acţiune aplică obiectivele stabilite de Comisie. Anumite state membre au mers dincolo de aceste recomandări. 
Astfel, în 2005, în Olanda, Guvernul a anunţat că, până în 2010, achiziţiile publice făcute de guvernul central vor fi achiziţii publice durabile. 
În martie 2007, Marea Britanie a publicat „Planul de acţiune pentru achiziţii publice durabile”. 
Tot în martie 2007, în Franţa, Guvernul a adoptat  „Planul naţional de acţiune pentru achiziţii publice durabile” (2007-2009); conform planului, ministerele, autorităţile şi colectivităţile teritoriale, spitalele şi instituţiile publice trebuie să favorizeze achiziţiile publice durabile şi deci social responsabile.

În iulie 2010, în Austria a fost publicat „Planul naţional de acţiune pentru achiziţiile publice durabile”. Planul include două componente: prima componentă, cu caracter general, conţine informaţii privind definiţiile, obiectivele, măsurile prevăzute şi modalităţile de aplicare a acestora; cea de-a doua componentă se adresează autorităţilor contractante şi propune orientări pentru punerea în aplicare a planului de acţiune. Planul prezintă 16 categorii de produse, cu specificaţiile tehnice aferente,  clasificate în mai multe sub-grupe, pentru care au aplicabilitate criteriile esenţiale în materia achiziţiilor publice.  

▪ Dată fiind natura transversală a achiziţiilor publice – ecologice, social responsabile şi durabile – pentru elaborarea/revizuirea planurilor de acţiune şi a criteriilor pertinente, se instituie grupuri de lucru interministeriale şi alte instanţe partenere. 

În Spania, în anul 2008, a fost înfiinţat un comitet interministerial pentru aplicarea şi urmărirea planului de acţiune în domeniul achiziţiilor publice ecologice. Acesta primeşte rapoartele de progres întocmite de autorităţile contractante, redactează rapoarte semestriale privind evoluţia achiziţiilor publice ecologice şi cooperează cu iniţiativele, reţelele şi grupurile de lucru naţionale şi internaţionale competente în materie.
În 2009, în Germania, a fost creat grupul de lucru pentru achiziţii publice durabile, format din reprezentanţi ai regiunilor şi ai Guvernului federal; ulterior, grupul a devenit Alianţa pentru achiziţii publice durabile. În prezent, Alianţa desfăşoară activităţi privind, în principal, 4 grupe de produse: echipamente informatice verzi, electricitate verde, transporturi publice şi exploatarea durabilă a pădurilor.

În Olanda, în cadrul unui dialog plurilateral, au fost elaborate criterii provizorii pentru programul naţional privind achiziţiile publice durabile. Validitatea legală a acestora este evaluată de un grup de lucru interministerial pentru legislaţia achiziţiilor publice.

▪ Numărul instrumentelor legal constrângătoare este limitat. Totuşi, numeroase linii directoare şi decrete sunt obligatorii, nu în virtutea legii, ci în baza unui decret al executivului. Astfel, în Marea Britanie, „Normele guvernamentale privind achiziţiile” („Government Buying Standards”) elaborate de Ministerul mediului, al alimentaţiei şi afacerilor rurale acoperă 60 de grupe de produse la două niveluri: „minimum obligatoriu” şi „cele mai bune practici”. Normele, actualizate în 2010, se aplică de toate ministerele guvernului central.

În Belgia, Guvernul federal a actualizat  „Ghidul pentru achiziţii durabile” care, din 2008, este obligatoriu.  Suplimentar Ghidului, Guvernul a emis mai multe circulare federale referitoare la achiziţiile publice durabile.
Circulare similare au fost emise şi în Franţa. În 2008, Primul-ministru a trimis tuturor miniştrilor „Circulara pentru un stat exemplar”, care include 20 de obiective, din care 12 sunt legate de achiziţiile publice durabile. 

În aprilie 2009, Finlanda a adoptat rezoluţia „Alegeri durabile în domeniul achiziţiilor publice”. Obiectivul rezoluţiei a fost acela de a institui obligaţia tuturor structurilor guvernamentale centrale de a integra, în deciziile de achiziţionare,  criteriile de mediu (îndeosebi pentru produsele/serviciile din sectoarele energie, clădiri şi naveta la locul de muncă), până în anul 2015. Obiectivul are caracter obligatoriu pentru guvernul central şi facultativ (deşi recomandat) pentru municipalităţi şi întreprinderi publice.
II. REGLEMENTĂRI UE PRIVIND RESPONSABILITATEA SOCIALĂ A ÎNTREPRINDERILOR 
1. Documente legislative
Uniunea Europeană a adoptat numeroase instrumente obligatorii care se aplică tuturor statelor membre: Directiva privind modernizarea conturilor
, Regulamentul privind registrul european al poluanţilor emişi şi transferaţi, sistemul european de schimb al cotelor de emisie
 şi Directiva privind prevenirea şi reducerea integrată a poluării.
▪ Prezentarea de informaţii privind mediul, informaţii sociale şi informaţii privind guvernanţa - informaţii non-financiare menite să conducă şi la îmbunătăţirea responsabilităţii sociale a întreprinderilor 
- Directiva 2003/51/CE de modificare a Directivelor privind conturile anuale şi conturile consolidate ale anumitor tipuri de companii, bănci şi alte instituţii financiare

▪ În ce priveşte rolul responsabilităţii sociale a întreprinderilor în combaterea modificărilor climatice

- Regulamentul CE nr.1.221/2009 al Parlamentului European şi al Consiliului din 25 noiembrie 2009 privind participarea voluntară a organizaţiilor la un sistem comunitar de management de mediu şi audit (EMAS) şi de abrogare a Regulamentului CE nr.761/2001 şi a deciziilor 2001/681/CE şi 2006/193/CE ale Comisiei
 (intrat în vigoare la 1 ianuarie 2010)

- Regulamentul CE nr.166/2006 al Parlamentului European şi al Consiliului din 18 ianuarie 2006 privind instituirea unui Registru european al emisiilor şi transferului de poluanţi şi de modificare a Directivelor Consiliului 91/689/CEE şi 96/61/CE

- Pachetul legislativ „Energie – Modificări climatice”, agreat de șefii de stat și de guvern la Consiliul European din 13 decembrie 2008 și adoptat în cadrul reuniunii plenare a Parlamentului European din 17 decembrie 2008.
„Pachetul” repartizează între Statele Membre, prin stabilirea de criterii și ținte, obiectivele UE (asumate la Consiliul European de primăvară 2007) privind:
- reducerea, până în 2020, cu cel puţin 20% a emisiilor de gaze cu efect de seră (GES);

- creşterea, până în 2020, cu 20%, a ponderii energiilor regenerabile în totalul consumului energetic;

- creşterea cu 20% a eficienţei energetice.
„Pachetul” legislativ conține patru acte normative europene:
1. Pentru sectoarele aflate sub incidența schemei de comercializare a certificatelor de emisii de gaze cu efect de seră (ETS) – Directiva 2009/29/CE a Parlamentului European și a Consiliului Uniunii Europene din 23 aprilie 2009, de modificare a Directivei 2003/87/CE în vederea îmbunătățirii și extinderii sistemului comunitar de comercializare a cotelor de emisie de gaze cu efect de seră.
2. Pentru sectoarele non-ETS  - Decizia
 nr. 406/2009/CE a Parlamentului European și a Consiliului Uniunii Europene din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020

3. Pentru promovarea tehnologiei de captare și stocare a dioxidului de carbon – Directiva 2009/31/CE a Parlamentului European și a Consiliului Uniunii Europene din 23 aprilie 2009 privind stocarea geologică a dioxidului de carbon şi de modificare a Directivei 85/337/CEE a Consiliului, precum şi a Directivelor 2000/60/CE, 2001/80/CE, 2004/35/CE, 2006/12/CE, 2008/1/CE şi a Regulamentului CE nr.1013/2006 ale Parlamentului European şi ale Consiliului

4. Pentru stimularea utilizării surselor regenerabile de energie – Directiva 2009/28/CE a Parlamentului European și a Consiliului Uniunii Europene din 23 aprilie 2009 privind promovarea utilizării energiei din surse regenerabile, de modificare şi ulterior de abrogare a Directivelor 2001/77/CE şi 2002/30/CE
.

▪  În domeniul achiziţiilor publice ecologice, sociale şi durabile:
- Directiva 2004/18/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii

- Directiva 2004/17/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii în sectoarele apei, energiei, transporturilor şi serviciilor poştale

▪ În luna aprilie 2013, Comisia Europeană a publicat propunerea de directivă referitoare la obligaţia marilor companii (cu peste 500 de angajaţi) de a publica, anual, informaţii legate de impactul activităţii/politicilor proprii în domeniul social, al mediului înconjurător şi al drepturilor omului.

Propunerea de directivă urmează să fie adoptată, prin mecanismul de codecizie, de către Parlamentul European şi Consiliu, iar apoi transpusă în legislaţia naţională a statelor membre. Comisia a estimat că acest lucru se va întâmpla până în 2016, iar companiile vor publica primele rapoarte în anul 2017. 

Conform propunerii, vor fi solicitate informaţii referitoare la: politici, riscuri şi rezultate legate de impactul social şi de mediu; modul în care sunt respectate drepturile angajaţilor şi diversitatea la locul de muncă; politici privind combaterea corupţiei. 

Companiile dispun de flexibilitate în alegerea atât în ce priveşte relevanţa informaţiilor prezentate, cât şi în ce priveşte modul de raportare. Astfel, vor putea fi folosite standarde de raportare naţionale sau internaţionale precum: Global Reporting Initiative (GRI), ISO 26000, UN Global Compact, Guiding Principles on Business and Human Rights, OECD Guidelines for Multinational Enterprises etc.

Companiile nu vor avea obligaţia de a publica informaţii pe care le consideră irelevante în înţelegerea activităţii lor, dar trebuie să explice nerelevanţa acestor informaţii. Informaţiile trebuie să fie concise şi să conducă la înţelegerea performanţei, poziţiei şi perspectivelor de dezvoltare ale unei companii. Informaţiile pot fi publicate în raportul anual al companiei.
2. Documente nelegislative

▪ Comunicarea Comisiei Europene COM (2001)366 final – “Cartea Verde – Promovarea unui cadru european pentru responsabilitatea socială a întreprinderilor” 

▪ Comunicarea Comisiei Europene COM (2006)136 către Parlamentul European, Consiliu şi Consiliul Economic şi Social European “Implementarea parteneriatului pentru creştere şi muncă: să facem din Europa într-un pol de excelenţă al responsabilităţii sociale a întreprinderilor”  

Comisia subliniază necesitatea promovării responsabilităţii sociale corporative/responsabilităţii sociale în 8 domenii: creşterea conştientizării şi a schimburilor de bune practici, sprijinirea iniţiativelor de tip „multi-stakeholder” (pentru/de mai multe părţi interesate), cooperarea cu statele membre, informaţii pentru consumatori şi transparenţă, cercetare, educaţie, IMM-uri, precum şi considerarea dimensiunilor internaţionale ale responsabilităţii sociale corporative. 

Comunicarea a lansat iniţiativa “Alianţa europeană pentru responsabilitatea socială a întreprinderilor” menită să conducă la îmbunătăţirea schimburilor de experienţă şi de bune practici în domeniul responsabilităţii sociale, a comunicării rezultatelor către public şi a dezvoltării resurselor alocate responsabilităţii sociale a întreprinderilor.
▪ Comunicarea Comisiei Europene COM (2009)400 către Parlamentul European, Consiliu, Comitetul Economic şi Social European şi Comitetul Regiunilor – Integrarea dezvoltării durabile în politicile UE. Raport de analiză pentru anul 2009 a Strategiei de dezvoltare durabilă a Uniunii Europene.

▪ Comunicarea Comisiei “Europa 2020 – o strategie europeană pentru o creştere inteligentă, durabilă şi inclusivă “ 

Strategia răspunde provocării de reorientare a politicilor, de la gestionarea crizei la introducerea unor reforme pe termen mediu şi lung, care să promoveze creşterea economică şi ocuparea forţei de muncă şi să asigure sustenabilitatea finanţelor publice. Totodată, permite Europei să se redreseze după criză şi să devină mai puternică – atât la nivel intern, cât şi la nivel internaţional -, prin creşterea competitivităţii, a productivităţii, a potenţialului de creştere economică, a coeziunii sociale şi a convergenţei economice.
Comisia a identificat 3 factori-cheie pentru creşterea economică: creşterea inteligentă (promovarea cunoaşterii, inovării, educaţiei şi societăţii digitale), creşterea durabilă (realizarea unei producţii mai competitive şi folosirea mai eficientă a resurselor) şi creşterea incluzivă (participarea mai mare la piaţa forţei de muncă, dobândirea de competenţe şi combaterea sărăciei).

▪ Cea mai recentă iniţiativă a Comisiei în această direcţie o constituie Comunicarea “Responsabilitatea socială a întreprinderilor: o nouă strategie a UE pentru perioada 2011 – 2014”.
 
În Comunicare, Comisia a dat o nouă definiţie a responsabilităţii sociale, o definiţie generică conform căreia responsabilitatea socială semnifică „responsabilitatea întreprinderilor pentru toate tipurile de impact pe care le au asupra societăţii". În acest sens, este necesar ca întreprinderile „să iniţieze, împreună cu părţile interesate, un proces menit să conducă la integrarea preocupărilor de ordin social, de mediu, etice şi privind drepturile omului şi ale consumatorilor în activităţile lor comerciale şi în strategia de bază”. 
Noua politică stabileşte şi un plan de acţiuni pentru perioada 2011 – 2014; planul  acoperă opt domenii-cheie: sporirea vizibilităţii responsabilităţii sociale a întreprinderilor şi diseminarea bunelor practici; îmbunătăţirea şi monitorizarea nivelurilor de încredere în mediul de afaceri; îmbunătăţirea proceselor de auto- şi co-reglementare; aplicarea criteriilor responsabilităţii sociale în domenii precum consumul, investiţiile şi achiziţiile publice; îmbunătăţirea transparenţei companiilor în domeniul informaţiilor sociale şi de mediu; integrarea responsabilităţii sociale în educaţie, formare şi cercetare; evidenţierea importanţei politicilor naţionale şi subnaţionale în domeniul responsabilităţii sociale a întreprinderilor; armonizarea abordărilor europene şi internaţionale în domeniul responsabilităţii sociale a întreprinderilor.
▪ Rezoluţia Parlamentului European din 6 februarie 2013 referitoare la responsabilitatea socială a întreprinderilor: promovarea intereselor societăţii şi a unei căi spre o redresare economică sustenabilă şi cuprinzătoare

III. ARMONIZAREA REGLEMENTĂRILOR UE PRIVIND RSI CU LEGISLAŢIA NAŢIONALĂ DIN ROMÂNIA

1. Armonizarea legislaţiei naţionale
În textul actelor comunitare (legislative, nelegislative) nu este prevăzută obligativitatea adoptării unor legi de reglementare a responsabilităţii sociale corporative. 
Plecând de la definiţia responsabilităţii sociale corporative ca răspundere morală, voluntară a unei întreprinderi pentru interacţiunea propriei activităţi cu mediul înconjurător, cu consumatorii/proprii angajaţi, se poate aprecia că, pentru a avea un comportament responsabil social, întreprinderea trebuie să respecte în mod voluntar legislaţia/ansamblul actelor normative în vigoare care prevăd „regulile” juridice ale activităţii proprii. Legislaţia de protecţie a mediului, a consumatorului şi a angajaţilor este amplu reglementată în legislaţia românească, iar actele normative interne sunt armonizate cu legislaţia comunitară în aceste domenii (Codul muncii; legislaţia privind combaterea discriminării; legislaţia privind egalitatea de şanse; legea securităţii şi sănătăţii în muncă; legea privind contractul colectiv de muncă; legea protecţiei muncii).
Exemple de transpunere/aplicare a documentelor legislative
▪ Transpunerea Directivei 2003/51/CE de modificare a Directivelor privind conturile anuale şi conturile consolidate ale anumitor tipuri de companii, bănci şi alte instituţii financiare, prin: Legea contabilităţii nr.82/1991 (cu modificările ulterioare); Reglementări contabile conforme cu directivele europene; Ordinul ministrului finanţelor publice nr.1752/2005 pentru aprobarea reglementărilor contabile conforme cu directivele europene, publicat în Monitorul Oficial al României nr.1080 din 30 noiembrie 2005 şi Anexa la Ordinul ministrului finanţelor nr. 1752/2005, publicată în Monitorul Oficial al Românei nr. 1080-bis din 30 noiembrie 2005; Ordinul ministrului finanţelor publice nr. 94/2001 pentru aprobarea Reglementărilor contabile armonizate cu Directiva a IV-a a C.E.E. şi cu Standardele Internaţionale de Contabilitate şi Ordinul  ministrului finanţelor publice nr.306/2002 pentru aprobarea Reglementărilor contabile simplificate, armonizate cu directivele europene şi orice alte dispoziţii contrare Ordinului nr.1752/2005.
▪ Transpunerea Directivei 2009/29/CE a Parlamentului European și a Consiliului Uniunii Europene din 23 aprilie 2009, de modificare a Directivei 2003/87/CE în vederea îmbunătățirii și extinderii sistemului comunitar de comercializare a cotelor de emisie de gaze cu efect de seră, a Deciziei nr.406/2009/CE a Parlamentului European și a Consiliului Uniunii Europene din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020, prin: H.G. nr.935/2011 privind promovarea utilizării biocarburanţilor şi a biolichidelor; H.G. nr.928/2012 privind stabilirea condiţiilor de introducere pe piaţă a benzinei şi motorinei şi de introducere a unui mechanism de monitorizare şi reducere a emisiilor de gaze cu efect de seră;  H.G. nr.1308/2012 pentru modificarea Hotărârii Guvernului nr.935/2011 privind promovarea utilizării biocarburanţilor şi a biolichidelor, precum şi pentru modificarea şi completarea Hotărârii Guvernului nr.928/2012 privind stabilirea condiţiilor de introducere pe piaţă a benzinei şi motorinei şi de introducere a unui mecanism de monitorizare şi reducere a emisiilor de gaze cu efect de seră;  H.G. nr.204/2013 pentru modificarea şi completarea Hotărârii Guvernului nr.780/2006 privind stabilirea schemei de comercializare a certificatelor de emisii de gaze cu efect de seră.
▪ Transpunerea Directivei 2009/31/CE a Parlamentului European și a Consiliului Uniunii Europene din 23 aprilie 2009 privind stocarea geologică a dioxidului de carbon şi de modificare a Directivei 85/337/CEE a Consiliului, precum şi a Directivelor 2000/60/CE, 2001/80/CE, 2004/35/CE, 2006/12/CE, 2008/1/CE şi a Regulamentului CE nr.1013/2006 ale Parlamentului European şi ale Consiliului, prin Ordonanţa de Urgenţă a Guvernului nr.64/2011 privind stocarea geologică a dioxidului de carbon

▪ Transpunerea Directivei 2009/28/CE a Parlamentului European și a Consiliului Uniunii Europene din 23 aprilie 2009 privind promovarea utilizării energiei din surse regenerabile, de modificare şi ulterior de abrogare a Directivelor 2001/77/CE şi 2002/30/CE, prin: Legea nr.220/2008 pentru stabilirea sistemului de promovare a producerii energiei din surse regenerabile de energie; Ordonanţa de Urgenţă a Guvernului nr.57/2013 privind modificarea şi completarea Legii nr. nr.220/2008 pentru stabilirea sistemului de promovare a producerii energiei din surse regenerabile de energie.
▪ Transpunerea Directivei 2004/18/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii, prin: Ordonanţa de Urgenţă nr.74/29 iunie 2005 privind înfiinţarea Autorităţii Naţionale pentru Reglementarea şi Monitorizarea Achiziţiilor Publice; Ordonanţa de Urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii;  Hotărârea nr.925/2006 pentru aprobarea normelor de aplicare a prevederilor referitoare la atribuirea contractelor de achiziţie publică din Ordonanţa de Urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii; Legea nr.193/2013 privind aprobarea OUG nr.77/2012 pentru modificarea şi completarea OUG nr.34/2006.
▪ Aplicarea Regulamentului CE nr.1.221/2009 al Parlamentului European şi al Consiliului din 25 noiembrie 2009 privind participarea voluntară a organizaţiilor la un sistem comunitar de management de mediu şi audit (EMAS) şi de abrogare a Regulamentului CE nr.761/2001 şi a deciziilor 2001/681/CE şi 2006/193/CE ale Comisiei (intrat în vigoare la 1 ianuarie 2010), prin Hotărârea Guvernului nr.57 din 26 ianuarie 2011 privind stabilirea unor măsuri pentru asigurarea aplicării prevederilor Regulamentului CE nr.1.221/2009 al Parlamentului European şi al Consiliului din 25 noiembrie 2009 privind participarea voluntară a organizaţiilor la un sistem comunitar de management de mediu şi audit (EMAS) şi de abrogare a Regulamentului CE Nr.761/2001 şi a deciziilor 2001/681/CE şi 2006/193/CE ale Comisiei

▪ Aplicarea Regulamentului CE nr.166/2006 al Parlamentului European şi al Consiliului din 18 ianuarie 2006 privind instituirea unui Registru european al emisiilor şi transferului de poluanţi şi de modificare a Directivelor Consiliului 91/689/CEE şi 96/61/CE, prin: Hotărârea Guvernului nr.140 din 6 februarie 2008 privind stabilirea unor măsuri pentru aplicarea Regulamentului CE al Parlamentului European şi al Consiliului nr.166/2006  privind înfiinţarea Registrului European al Poluanţilor Emişi şi Transferaţi şi modificarea directivelor Consiliului 91/689/CEE şi 96/61/CE; Legea nr.112 din 14 aprilie 2009 pentru ratificarea Protocolului privind Registrul poluanţilor emişi şi transferaţi, adoptat la Kiev la 21 mai 2003 şi semnat de România la Kiev la 21 mai 2003, la Convenţia privind accesul la informaţie, participarea publicului la luarea deciziei şi accesul la justiţie în probleme de mediu, semnată la Aarhus la 25 iunie 1998.
2. Strategia naţională de promovare a responsabilităţii sociale 2011-2016
 
Strategia nu a fost adoptată ca un act normativ, fiind un document de politică publică având ca obiectiv: sporirea gradului de conştientizare a importanţei şi beneficiilor aplicării criteriilor de responsabilitate socială corporativă atât de instituţiile publice, cât şi de societăţile din sectorul privat; creşterea gradului de implicare a companiilor naţionale publice şi private, a companiilor multinaţionale şi a societăţii civile în implementarea acestor criterii.
La baza acestei strategii se află “Strategia naţională pentru dezvoltare durabilă a României. Orizonturi 2013-2020-2030”.

Actul normativ ce reprezintă baza legală pentru strategia de promovare a responsabilităţii sociale în perioada 2011-2016 îl constituie HG nr.870/2006 privind aprobarea Strategiei pentru îmbunătăţirea sistemului de elaborare, coordonare şi planificare a politicilor publice la nivelul administraţiei publice.  
Strategia a fost construită pe baza legală existentă în domenii conexe responsabilităţii sociale: sănătatea, securitatea şi mediul de lucru; integrarea şi asigurarea de oportunităţi în carieră pentru grupuri dezavantajate; mediul de afaceri şi sectorul financiar-bancar; protecţia şi conservarea mediului; prevenirea şi combaterea corupţiei; protecţia civilă; cercetarea, dezvoltarea şi dezvoltarea competenţelor. 
IV. POLITICI UE PRIVIND RESPONSABILITATEA SOCIALĂ A ÎNTREPRINDERILOR 
Reînnoirea strategiei de promovare a responsabilităţii sociale a întreprinderilor a fost prezentată în Comunicarea Comisiei către Parlamentul European, Consiliu, Comitetul Economic şi Social European şi Comitetului Regiunilor “Responsabilitatea socială a întreprinderilor: o nouă strategie a UE pentru perioada 2011 – 2014” (Bruxelles, 25.10.2011).
Criza economică şi consecinţele sociale ale acesteia au zguduit încrederea consumatorilor şi au repoziţionat atenţia publicului spre performanţele sociale şi etice ale companiilor/întreprinderilor. Reînnoind eforturile de promovare a responsabilităţii sociale a întreprinderilor, Comisia propune crearea unor condiţii favorabile pentru creştere economică sustenabilă, pentru un comportament responsabil în domeniul afacerilor şi pentru durabilitatea contractelor de muncă pe termen mediu şi lung.
Noua politică se reflectă în agenda de acţiuni prevăzute pentru perioada 2011-2014, care acoperă următoarele 8 domenii majore:

▪ Intensificarea vizibilităţii responsabilităţii sociale corporative şi diseminarea bunelor practici

Oferind recunoaştere publică acţiunilor realizate de întreprinderi în domeniul răspunderii sociale a întreprinderilor (RSI), Uniunea Europeană stimulează diseminarea bunelor practici, procesul de formare continuă şi procesul de dezvoltare, de către întreprinderi, a strategiilor proprii în domeniul RSI. Profitând de experienţa iniţiativelor din diferite state membre, Comisia sprijină consolidarea capacităţilor IMM-urilor pentru a se facilita accesul întreprinderilor mici şi mijlocii la consiliere RSI. 
Acţiuni avute în vedere de Comisie:
- înfiinţarea unor platforme multilaterale RSI, formate dintr-un număr relevant de sectoare industriale importante, care să permită întreprinderilor, angajaţilor acestora şi altor părţi interesate să îşi asume public angajamente specifice RSI şi să monitorizeze împreună progresele realizate;
- instituirea unui sistem european de recompense pentru parteneriatele RSI între întreprinderi şi alte părţi interesate. 
▪ Îmbunătăţirea şi evaluarea nivelului de încredere al cetăţenilor în întreprinderi/mediul de afaceri
Deseori, există un decalaj între aşteptările cetăţenilor şi ceea ce aceştia percep ca fiind, în realitate, mediul de afaceri. Decalajul este provocat de comportamentul iresponsabil al unor întreprinderi, precum şi de modul în care unele întreprinderi îşi exagerează meritele în domeniul social/al mediului. Uneori, decalajul este cauzat de anumite întreprinderi care dovedesc o înţelegere limitată a aşteptărilor societăţii (aflate în evoluţie rapidă), precum şi de o cunoaştere insuficientă, de către cetăţeni, a realizărilor/dificultăţilor întreprinderilor.
Acţiuni avute în vedere de Comisie:

- soluţionarea problemei practicilor înşelătoare de marketing cu referire la efectele produselor asupra mediului, în contextul aplicării Directivei 2005/29/CE a Parlamentului European şi a Consiliului din 11 mai 2005 privind practicile comerciale neloiale ale întreprinderilor de pe piaţa internă faţă de consumatori
 şi instituirea unor măsuri specifice în acest sens;  

- iniţierea de dezbateri deschise cu cetăţenii, întreprinderile şi alte părţi interesate privind rolul şi potenţialul întreprinderilor în secolul XXI şi realizarea de sondaje periodice pentru a evalua încrederea cetăţenilor în întreprinderi/atitudinea faţă de responsabilitatea socială corporativă.
▪ Îmbunătăţirea procedurilor de auto- şi co-reglementare 
Întreprinderile participă deseori la procedurile de auto- şi co-reglementare, de exemplu, la elaborarea codurilor sectoriale de bună conduită privind aspecte societale relevante pentru sectorul în cauză. Dacă sunt bine concepute, aceste proceduri pot atrage susţinerea părţilor interesate şi pot constitui metode eficiente de stimulare a comportamentului responsabil în afaceri. 
Auto- şi co-reglementarea sunt mecanisme recunoscute de UE şi fac parte din programul pentru o mai bună legiferare.

Experienţa a demonstrat că procedurile de auto- şi co-reglementare au cea mai mare eficienţă dacă au la bază o analiză preliminară publică a aspectelor vizate, efectuată cu toate părţile interesate implicate, în prezenţa şi, dacă este necesar, la convocarea autorităţilor publice. Ulterior, procesurile pot avea ca rezultat: angajamente asumate de toate părţilor interesate implicate, însoţite de indicatori de performanţă; instituirea de mecanisme obiective de monitorizare; analiza performanţelor şi posibilitatea întăririi angajamentelor asumate; includerea unui mecanism eficient de responsabilizare care să permită soluţionarea plângerilor referitoare la nerespectarea reglementărilor.
Pentru sporirea eficienţei responsabilităţii sociale a întreprinderilor, Comisia are în vedere lansarea, în colaborare cu întreprinderile şi alte părţi interesate, a unei proceduri de elaborare a unui cod de bune practici de auto- şi co-reglementare.
▪ Stimularea recompenselor pentru responsabilitatea socială a întreprinderilor

Efectele pozitive ale responsabilităţii sociale a întreprinderilor asupra competitivităţii sunt din ce în ce mai des recunoscute, dar întreprinderile continuă să se confrunte cu probleme atunci când comportamentul responsabil din punct de vedere social nu este cel mai profitabil din punct de vedere financiar (cel puţin pe termen scurt). 

Conform punctului de vedere al Comisiei, Uniunea Europeană ar trebui să se folosească de politicile în domeniul consumului, al achiziţiilor publice şi al investiţiilor pentru a stimula recompensarea responsabilităţii sociale a întreprinderilor. Astfel:

- în domeniul consumului, Comisia are în vedere revizuirea Planului de acţiune privind producţia şi consumul durabile pentru identificarea de noi măsuri destinate încurajării unui consum mai responsabil;

- în domeniul achiziţiilor publice, Comisia intenţionează îmbunătăţirea şi facilitatea integrării aspectelor sociale şi de mediu în achiziţiile publice, fără a impune o sarcină administrativă suplimentară asupra autorităţilor contractante/întreprinderilor şi fără a aduce atingere principiului conform căruia contractele se atribuie pentru oferta cea mai avantajoasă economic;

- în domeniul investiţiilor, luarea în consideraţie a posibilităţii de a impune tuturor fondurilor de investiţii/instituţiilor financiare obligaţia de informare a tuturor clienţilor (cetăţeni, întreprinderi, autorităţi publice etc.) cu privire la eventualele criterii care vizează investiţiile etice sau responsabile pe care le aplică/standardele sau codurile la care aderă.
▪ Îmbunătăţirea transparenţei întreprinderilor în ce priveşte furnizarea de informaţii sociale şi de mediu

Comunicarea informaţiilor sociale şi de mediu, inclusiv a celor legate de climă, poate facilita colaborarea cu părţile interesate şi identificarea riscurilor reale pentru sustenabilitate. De asemenea, reprezintă un element important al responsabilizării şi poate contribui la creşterea încrederii publicului în întreprinderi. Pentru a satisface nevoile întreprinderilor şi a altor părţi interesate, informaţiile trebuie să fie pertinente şi să poată fi colectate rentabil din punct de vedere al costurilor.
În luna aprilie 2013, Comisia Europeană a publicat propunerea de directivă referitoare la obligaţia marilor companii (cu peste 500 de angajaţi) de a publica, anual, informaţii legate de impactul activităţii/politicilor proprii în domeniul social, al mediului înconjurător şi al drepturilor omului
▪ Continuarea integrării responsabilităţii sociale a întreprinderilor în educaţie, formare şi cercetare
Evoluţia responsabilităţii sociale a întreprinderilor implică apariţia de noi competenţe, precum şi schimbări în sistemele de valori şi comportamentale. În acest sens, statele membre pot juca un rol important, integrarea RSI, de către instituţiile de învăţământ, în programele de învăţământ (inclusiv în învăţământul secundar şi universitar).
În acest scop, Comisia intenţionează: să continue acordarea de sprijin financiar proiectelor de educaţie şi formare în domeniul RSI, în cadrul programelor UE de învăţare pe tot parcursul vieţii şi al programului “Tineretul în acţiune”; să iniţieze acţiuni de sensibilizare a specialiştilor/profesioniştilor în domeniul educaţiei/din întreprinderi faţă de importanţa colaborării în domeniul RSI.
▪ Sublinierea importanţei politicilor RSI la nivel naţional şi subnaţional

Numeroase măsuri de politică publică de susţinereaa RSI pot fi puse în practică la nivel naţional, regional şi local. Autorităţile locale şi regionale trebuie să stimuleze utilizarea inteligentă a fondurilor structurale ale UE pentru dezvoltarea RSI, îndeosebi în cadrul IMM-urilor şi să se asocieze cu întreprinderile pentru soluţiona corespunzător anumite probleme (precum sărăcia şi incluziunea socială).

În acest scop, Comisia intenţionează crearea, în colaborare cu statele membre, a unui mecanism de examinare inter pares a politicilor naţionale în materia RSI, pe baza planurilor/listelor naţionale de acţiuni prioritare de promovarea RSI, elaborate de statele membre în sprijinul Strategiei Europa 2020.
▪ Alinierea concepţiilor RSI la nivel european şi internaţional
Uniunea Europeană promovează interesele europene în contextual elaborării măsurilor în domeniul RSI iniţiate la nivel internaţional, veghind, în acelaşi timp, la integrarea principiilor şi a orientărilor recunoscute la nivel internaţional în propriile politici RSI, prin:
- Acordarea unei atenţii deosebite principiilor şi orientărilor RSI recunoscute la nivel internaţional.
În acest scop, Comisia invită toate întreprinderile europene mari/întreprinderile multinaţionale cu sediul în Europa, ca până în 2014, să ţină seama, în abordarea RSI, de cel puţin unul dintre următoarele seturi de principii şi orientări: Iniţiativa ONU “Global Compact”, Orientările OCDE pentru întreprinderile multinaţionale sau Standardul de orientare ISO 26000 privind responsabilitatea socială. De asemenea,  să respecte prevederile Declaraţiei tripartite a OIM de stabilire a principiilor privind întreprinderile multinaţionale şi politica socială.
Standardul ISO 26000 privind responsabilitatea socială (2010)

La sfârşitul anului 2010, a fost lansat oficial la Geneva, ISO 26000 - Standardul internaţional în domeniul responsabilităţii sociale. Dezvoltat de Organizaţia Internaţională de Standardizare (ISO), standardul poate fi aplicat de toate tipurile de organizaţii (nu doar de către companii), creând premisele pentru aplicarea responsabilităţii sociale atât de către firme (de la corporaţii multinaţionale şi companii de stat până la întreprinderi mici şi mijlocii), cât şi de către organizaţii neguvernamentale, sindicate, patronate sau instituţii guvernamentale. Apariţia noului standard marchează momentul transformării conceptului de responsabilitate socială a întreprinderilor (RSI) în cel de responsabilitate socială (RS), care se aplică atât la nivelul sectorului public cât şi a celui privat, indiferent de tipul organizaţiei.

Ghidul ISO de responsabilitate socială îşi propune să ofere organizaţiilor (indiferent de obiectivele şi dimensiunea acestora) un set de instrumente clare şi practice necesare pentru: definirea politicii de responsabilitate socială; integrarea în activităţile proprii a principiilor de responsabilitate socială; identificarea grupurilor cointeresate şi implicarea acestora în deciziile care le pot afecta; raportarea performanţei sociale; dezvoltarea durabilă. 

Standardul ISO 26000 încurajează organizaţiile ca în deciziile/activităţile lor să se raporteze nu numai la obligaţiile legale, ci şi la toate responsabilităţile sociale şi de mediu.
- Punerea în aplicare a Principiilor directoare ONU privind afacerile şi drepturile omului. Cei 3 piloni ai acestor principii sunt: obligaţia statului de a respecta drepturile omului, obligaţia întreprinderilor de a respecta drepturile omului şi accesul la căi de atac eficiente.

Aplicarea principiilor directoare ale ONU contribuie la îndeplinirea obiectivelor UE privind aspectele specifice care ţin de drepturile omului şi de standardele fundamentale de muncă (munca copiilor, munca forţată a deţinuţilor, traficul de fiinţe umane, egalitatea de gen, nediscriminarea, libertatea de asociere şi dreptul de negociere colectivă). 
Acţiuni avute în vedere de Comisie: elaborarea, pe baza principiilor directoare ale ONU şi în colaborare cu întreprinderile şi cu părţile interesate, a  unor orientări privind drepturile omului,  destinate unui număr mic de sectoare industriale importante, precum şi a unor orientări pentru întreprinderile mici şi mijlocii; elaborarea unui raport privind priorităţile UE în aplicarea principiilor directoare ONU şi publicarea periodică de rapoarte intermediare.

- Intensificarea promovării RSI în relaţiile cu alte ţări şi regiuni din lume, prin identificarea de noi modalităţi de promovare a unui comportament responsabil în afaceri, în iniţiativele politice destinate stimulării relansării, creşterii durabile şi favorabile incluziunii în ţările terţe.

� COMMISSION DES COMMUNAUTÉS EUROPÉENNES, LIVRE VERT - Promouvoir un cadre européen pour la responsabilité sociale des enterprises, Bruxelles, le 18.7.2001,  COM(2001) 366 final, p.7


http://eur-lex.europa.eu/LexUriServ/LexUriServ.do?uri=COM:2001:0366:FIN:FR:PDF


� COMMUNICATION DE LA COMMISSION AU PARLEMENT EUROPÉEN, AU CONSEIL, AU COMITÉ ÉCONOMIQUE ET SOCIAL EUROPÉEN ET AU COMITÉ DES RÉGIONS -  Responsabilité sociale des entreprises: une nouvelle stratégie de l'UE pour la période 2011-2014, Bruxelles, le 25.10.2011, COM(2011) 681 final


http://ec.europa.eu/enterprise/newsroom/cf/_getdocument.cfm?doc_id=7009





� Capitolul are la bază studiul “Responsabilité sociale des enterprises – Politiques publiques nationales dans l’Union européenne”, Commission européenne, Direction générale de l’emploi, des affaires sociales et de l’inclusion, Unité C.2, 2011


http://ec.europa.eu/social/main.jsp?langId=en&catId=331&newsId=1012&furtherNews=yes 


� Holism-ul (din cuvântul grecesc “holos”) este concepţia care interpretează teza ireductibilităţii întregului la suma părţilor sale.


� LOI n° 2009-967 du 3 août 2009 de programmation relative à la mise en œuvre du Grenelle de l'environnement 


http://www.legifrance.gouv.fr/affichTexte.do?cidTexte=JORFTEXT000020949548


� LOI n° 2010-788 du 12 juillet 2010 portant engagement national pour l'environnement (1)


http://www.legifrance.gouv.fr/affichTexte.do?cidTexte=JORFTEXT000022470434





� Loi du 27 février 2002 visant à promouvoir la production socialment responsable


http://www.ejustice.just.fgov.be/cgi/api2.pl?lg=fr&pd=2002-03-26&numac=2002011065


� SA8000 – standard voluntar pentru organizaţiile doresc auditarea şi certificarea practicilor aplicate la punctele de lucru, precum şi pentru colaborarea cu furnizori/parteneri care îşi demonstrează responsabilitatea socială.


SA 8000 are la bază normele internaţionale privind drepturile omului, consacrate de Convenţiile Organizaţiei Internaţionale a Muncii, de Convenţia Naţiunilor Unite a Drepturilor Copilului şi de Declaraţia Universală a Drepturilor Omului.


� Structurile guvernamentale cu atribuţii în domeniu sunt diferite: Ministerul Afacerilor Externe (Finlanda), Ministerul Dezvoltării (în Germania), ministerele pentru afaceri sociale sau ministerele de mediu.





� Loi n° 2001-420 du 15 mai 2001 relative aux nouvelles régulations économiques


http://www.legifrance.gouv.fr/affichTexte.do?cidTexte=JORFTEXT000000223114


� LOI n° 2010-788 du 12 juillet 2010 portant engagement national pour l'environnement (1)


http://www.legifrance.gouv.fr/affichTexte.do?cidTexte=JORFTEXT000022470434


� Décret n° 2012-557 du 24 avril 2012 relatif aux obligations de transparence des entreprises en matière sociale et environnementale


http://www.legifrance.gouv.fr/affichTexte.do?cidTexte=JORFTEXT000025746900&dateTexte=&categorieLien=id





� Directiva 2004/18/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii; Directiva 2004/17/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii în sectoarele apei, energiei, transporturilor şi serviciilor poştale


� Directivele reprezintă a doua formă a legislaţiei comunitare cu efecte obligatorii. Acestea se adresează statelor membre (uneori tuturor, alteori numai anumitor state), fixând obiectivele ce trebuie atinse, dar lăsând autorităţilor naţionale competenţa de a identifica mijloacele de transpunere în practică. 


Directivele comunitare sunt obligatorii în ceea ce priveşte obiectivele care trebuie atinse şi intervalul de timp în care acestea trebuie realizate şi conferă statelor membre dreptul transpunerii specifice a acestora în legislaţia naţională proprie. Directivele intră în vigoare în 20 de zile de la publicare sau la data stipulată în conţinutul directivei; în general, termenul limită de transpunere a directivelor în legislaţia naţională de către statele membre este cuprins între 18 şi 24 de luni de la data publicării directivelor în Jurnalul Oficial.


� Regulamentul este actul normativ comunitar “obligatoriu în toate elementele sale şi direct aplicabil în toate statele membre” (art.288 din Tratatul privind funcţionarea Uniunii Europene).


Spre deosebire de directive, regulamentele nu se transpun în legislaţia naţională a statelor membre. Din momentul intrării în vigoare, acestea produc efecte directe în ordinea juridică a fiecărui stat membru, asemenea unei legi interne, fiind necesară asumarea acestora ca atare de către instituţiile competente în domeniile reglementate.


Statelor membre le este interzisă orice acţiune legislativă prin intermediul căreia să introducă în dreptul intern prevederi ale regulamentelor comunitare, orice paralelism între normele naţionale şi dispoziţiile unui regulament fiind, de asemenea, interzis. 


Este permisă şi chiar recomandată, adoptarea de acte normative care să contribuie la aplicarea efectivă a regulamentului (de exemplu, acte normative prin care se înfiinţează o autoritate prevăzută de un regulament).


� Directive 2003/51/EC of the European Parliament and of the Council of 18 June 2003 amending Directives 78/660/EEC, 83/349/EEC, 86/635/EEC and 91/674/EEC on the annual and consolidated accounts of certain types of companies, banks and other financial institutions and insurance undertakings


http://eur-lex.europa.eu/LexUriServ/LexUriServ.do?uri=CELEX:32003L0051:en:NOT


� Regulamentul CE nr.1.221/2009 al Parlamentului European şi al Consiliului din 25 noiembrie 2009 privind participarea voluntară a organizaţiilor la un sistem comunitar de management de mediu şi audit (EMAS) şi de abrogare a Regulamentului CE nr.761/2001 şi a deciziilor 2001/681/CE şi 2006/193/CE ale Comisiei


http://eur-lex.europa.eu/LexUriServ/LexUriServ.do?uri=OJ:L:2009:342:0001:0045:RO:PDF


� Regulamentul CE nr.166/2006 al Parlamentului European şi al Consiliului din 18 ianuarie 2006 privind instituirea unui Registru european al emisiilor şi transferului de poluanţi şi de modificare a Directivelor Consiliului 91/689/CEE şi 96/61/CE


http://eur-lex.europa.eu/LexUriServ/LexUriServ.do?uri=CONSLEG:2006R0166:20090807:RO:PDF


� Decizia este actul normativ comunitar obligatoriu în toate elementele sale pentru destinatarii desemnaţi. Din punct de vedere al naturii juridice, decizia se aseamănă cu Regulamentul, fiind însă obligatorie numai pentru statele cărora li se adresează.


Instituţiile naţionale cu responsabilităţi în implementarea deciziilor din aria de competenţă proprie au obligaţia de a evalua fiecare decizie a UE, actele normative naţionale incidente în domeniu şi de a face propuneri în vederea aplicării directe a prevederilor acestora. Prin excelenţă act comunitar cu destinatari desemnaţi (state membre sau resortisanţi – identificaţi şi identificabili), decizia conţine, în mod obligatoriu, atât scopul, cât şi mijloacele de atingere ale acestuia, având, ca şi Regulamentul, aplicabilitate directă în dreptul intern.


� Decizia nr. 406/2009/CE a Parlamentului European și a Consiliului Uniunii Europene din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020


http://eur-lex.europa.eu/LexUriServ/LexUriServ.do?uri=OJ:L:2009:140:0136:0148:RO:PDF


� Directiva 2009/31/CE a Parlamentului European și a Consiliului Uniunii Europene din 23 aprilie 2009 privind stocarea geologică a dioxidului de carbon şi de modificare a Directivei 85/337/CEE a Consiliului, precum şi a Directivelor 2000/60/CE, 2001/80/CE, 2004/35/CE, 2006/12/CE, 2008/1/CE şi a Regulamentului CE nr.1013/2006 ale Parlamentului European şi ale Consiliului


http://eur-lex.europa.eu/LexUriServ/LexUriServ.do?uri=OJ:L:2009:140:0114:0135:RO:PDF


� Directiva 2009/28/CE a Parlamentului European şi a Consiliului din 23 aprilie 2009 privind promovarea utilizării energiei din surse regenerabile, de modificare şi ulterior de abrogare a Directivelor 2001/77/CE şi 2002/30/CE


http://eur-lex.europa.eu/LexUriServ/LexUriServ.do?uri=OJ:L:2009:140:0016:0062:ro:PDF


� Directiva 2004/18/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii


http://eur-lex.europa.eu/LexUriServ/LexUriServ.do?uri=DD:06:08:32004L0018:RO:PDF


� Directive 2004/17/EC of the European Parliament and of the Council of 31 March 2004 coordinating the procurement procedures of entities operating in the water, energy, transport and postal services sectors


http://eur-lex.europa.eu/LexUriServ/LexUriServ.do?uri=CELEX:32004L0017:en:NOT


� Proposition de DIRECTIVE DU PARLEMENT EUROPÉEN ET DU CONSEIL modifiant les directives 78/660/CEE et 83/349/CEE du Conseil en ce qui concerne la publication d’informations non financières et d’informations relatives à la diversité par certaines grandes sociétés et certains groupes, Strasbourg, le 16.4.2013,  COM(2013) 207 final,  2013/0110 (COD)


http://ec.europa.eu/internal_market/accounting/docs/non-financial-reporting/com_2013_207_fr.pdf


� Commission of the European Communities, Green Paper – Promoting a European framework for Corporate Social Responsibility, Brussels, 18.7.2001, COM (2001)366 final


http://eur-lex.europa.eu/LexUriServ/site/en/com/2001/com2001_0366en01.pdf


� Communication from the Commission to the European Parliament, the Council and the European Economic and Social Committee – Implementing the partnership for growth and jobs: making Europe a Pole of excellence on corporate social responsibility, Brussels, 22.3.2006, COM(2006) final


http://eur-lex.europa.eu/LexUriServ/LexUriServ.do?uri=COM:2006:0136:FIN:en:PDF 





� Communication from the Commission to the European Parliament, the Council, the European Economic and Social Committee and the Committee of the Regions – Mainstreaming sustainable development into EU policies: 2009 Review of the European Union Strategy for Sustainable Development, Brussels, 24.7.2009, COM(2009) 400 final


http://eur-lex.europa.eu/LexUriServ/LexUriServ.do?uri=COM:2009:0400:FIN:en:PDF


� Comisia Europeană, Comunicarea “Europa 2020 – o strategie europeană pentru o creştere inteligentă, durabilă şi inclusivă”, Bruxelles, 3.3.2010 COM(2010) 2020 final


http://eur-lex.europa.eu/LexUriServ/LexUriServ.do?uri=COM:2010:2020:FIN:RO:PDF


� COMMUNICATION DE LA COMMISSION AU PARLEMENT EUROPÉEN, AU CONSEIL, AU COMITÉ ÉCONOMIQUE ET SOCIAL EUROPÉEN ET AU COMITÉ DES RÉGIONS -  Responsabilité sociale des entreprises: une nouvelle stratégie de l'UE pour la période 2011-2014, Bruxelles, le 25.10.2011, COM(2011) 681 final


http://ec.europa.eu/enterprise/newsroom/cf/_getdocument.cfm?doc_id=7009





� Rezoluţia Parlamentului European din 6 februarie 2013 referitoare la responsabilitatea socială a întreprinderilor: promovarea intereselor societăţii şi a unei căi spre o redresare economică sustenabilă şi cuprinzătoare


http://www.europarl.europa.eu/sides/getDoc.do?pubRef=-//EP//TEXT+TA+P7-TA-2013-0050+0+DOC+XML+V0//RO





� http://www.sgg.ro/docs/File/UPP/doc/strategia_nationala_%20de_promovare_a_responsabilitatii_sociale_2011_2016.pdf


� Directiva 2005/29/CE a Parlamentului European şi a Consiliului din 11 mai 2005 privind practicile comerciale neloiale ale întreprinderilor de pe piaţa internă faţă de consumatori şi de modificare a Directivei 84/450/CEE a Consiliului, a Directivelor 97/7/CE, 98/27/CE şi 2002/65 ale Parlamentului European şi ale Consiliului şi a Regulamentului (CE) nr.2006/2004 al Parlamentului European şi al Consiliului (“Directiva privind practicile comerciale neloiale”)


http://eur-lex.europa.eu/LexUriServ/LexUriServ.do?uri=DD:15:14:32005L0029:RO:PDF


� A se vedea Acordul interinstituţional pentru o legiferare mai bună 2003/C 321/01 şi Comunicarea Comisiei privind o mai bună legiferare pentru creştere economică şi locuri de muncă în Uniunea Europeană, COM(2005)97.

